
Kada su se svi najeli, doktor ustane i reče... 











eLektire.skole.hr 


Hugh Lofting: Priča o doktoru Dolittleu 





Sadržaj 


Prvo poglavlje: Puddleby 

Drugo poglavlje: Životinjski jezik 

Treće poglavlje: Nove nevolje s novcem 
Četvrto poglavlje: Poruka iz Afrike 

Peto poglavlje: Veliko putovanje 

Šesto poglavlje: Polinezija i kralj 

Sedmo poglavlje: Majmunski most 

Osmo poglavlje: Vođa lavova 

Deveto poglavlje: Vijeće majmuna 

Deseto poglavlje: Najrjeđa od svih životinja 
Jedanaesto poglavlje: Crni kraljević 
Dvanaesto poglavlje: Liječništvo i čarolija 
Trinaesto poglavlje: Crvena jedra i plava krila 
Četrnaesto poglavlje: Štakori upozoravaju 
Petnaesto poglavlje: Berberski Zmaj 
Šesnaesto poglavlje: Tu-Tu dobro čuje 
Sedamnaesto poglavlje: Oceanski brbljavci 
Osamnaesto poglavlje: Mirisi 

Devetnaesto poglavlje: Hrid 

Dvadeseto poglavlje: Ribarov grad 

Zadnje poglavlje: Opet kod kuće 





11 
16 
20 
24 
28 
32 
36 
39 
41 
44 
47 


Bi 


54 
D7 
60 
63 
66 
70 
73 
76 





eLektire.skole.hr 





Hugh Lofting: Priča o doktoru Dolittleu 





THE 


KOR DPOLIT, 
go em La 


PASTORY OF biiS PEC KAR LIFE 
AY HOME MIND AZSVOČL SVT OE MANEVRE 


INE AFOFEGOĆ BMARATIS« NEVER BLSE (KANTE, 
4 “e 
5 S : TU 4 
19% s va of rama BY Ta a 





rH" 
>, sva 
“res cammany et 43 


4.B-1929 
WITH AN INTRODUCTION TO THE TENTH PRINTING 


BY HUGH WALPOLE 


Autorova uvodna ilustracija iz desetog izdanja knjige. 











eLektire.skole.hr 


Hugh Lofting: Priča o doktoru Dolittleu 





Prvo poglavlje: 

Mali grad zvan Puddleby-on-the-Marsh. 


vako počinje priča: nekoć davno, prije mnogo godina, dok su naši djedovi još 
bili mala djeca, živio je jedan doktor, a ime mu je bilo Dolittle - John Dolittle, 
dr. med. Ovo "dr. med." znači da je bio pravi doktor i da je svašta znao. 





Živio je on u malom gradu koji se zove Puddleby-on-the-Marsh!. Svi su ga sta- 
novnici, mladi i stari, dobro poznavali iz viđenja. I kad god bi šetao ulicom sa svojim vi- 
sokim šeširom, svi bi rekli: "Evo doktora! - On je pametan čovjek." A psi i djeca bi dotrča- 
li i slijedili ga, čak su i vrane koje žive na crkvenom tornju grakale i klimale glavama. 





1 Otprilike: Blato na močvari. 

Kuća na rubu grada u kojoj je živio bila je prilično mala, ali je njegov vrt bio jako velik i 
imao je široki travnjak i kamene klupe nad kojima su se nadvile tužne vrbe. Njegova se- 
stra, Sarah Dolittle, vodila mu je kućanstvo, ali se za vrt brinuo doktor sam. 


Jako je volio životinje i imao je mnogo vrsta kućnih ljubimaca. Osim zlatnih ribica u rib- 
njaku na dnu vrta, imao je zečeve u smočnici, bijele miševe u svome klaviru, vjevericu u 
ormaru za rublje i ježa u podrumu. Imao je i kravu s teletom, te starog hromog konja od 
dvadeset i pet godina - i kokoši i golubove i dva janjeta i mnoge druge životinje. Ali naj- 
draži su mu ljubimci bili patka Dab-Dab, pas Đip, praščić Gic-Gic, papiga Polinezija i 
sova Tu-Tu. 

Njegova sestra često je gunđala zbog svih tih životinja i govorila da je zbog njih kuća ne- 
uredna. I jednoga dana se dogodilo da je k doktoru došla jedna starica s reumom i sjela 
na ježa koji je spavao na sofi, nakon čega mu se nikad više nije vratila, nego se svake 
nedjelje vozila čak do Oxenthorpea, drugog gradića udaljenog deset milja, kako bi otišla 
drugom doktoru. 


Njegova sestra Sarah Dolittle došla mu je tada i rekla: 


"Johne, kako ti misliš da ti bolesnici dolaze kada držiš sve te životinje u kući? Krasan je 
to liječnik kojemu je stan pun ježeva i miševa! To je već četvrta osoba koju su ove životi- 
nje otjerale. Squire, Jenkins i Parson su rekli da nikad više neće doći ni blizu tvojoj kući - 
ma koliko bolesni bili. Svakog dana smo sve siromašniji. Ako ovako nastaviš, nitko od 
boljeg svijeta neće te htjeti za doktora." 


"Ali ja volim životinje više od tog 'boljeg svijeta'", reče doktor. 


"Ti si smiješan", reče njegova sestra i izađe iz sobe. 

I tako je, kako je vrijeme prolazilo, doktor imao sve više i više životinja, a ljudi koji su mu 
dolazili bilo je sve manje i manje. Sve dok konačno nije ostao više nitko - osim životinj- 
skog mesara kojemu nikakve životinje nisu smetale. Ali životinjski mesar nije bio baš 
bogat i razbolijevao se samo jednom godišnje - u vrijeme Božića, kada bi doktoru dao 
šest penija za bočicu lijeka. 

Od šest penija godišnje ne može se živjeti - nije se moglo čak ni tada, u ta davna vreme- 


na, pa da doktor nije imao nešto ušteđenog novca u svojoj kasici, nitko ne zna što bi se 
bilo dogodilo. 


No, on je i dalje nabavljao nove ljubimce koje je, naravno, bilo skupo hraniti. A ušteđe- 
nog novca bilo je sve manje i manje. 


Onda je prodao svoj klavir, a miševe preselio u ladicu komode. Ali je i novac kojega je za 
to dobio počeo nestajati, pa je prodao i smeđe odijelo koje je nosio nedjeljom, te je bivao 
sve siromašniji i siromašniji. 

I sada, kada bi hodao ulicom sa svojim visokim šeširom, ljudi bi rekli jedan drugome: 
"Evo doktora Johna Dolittlea! Nekada je bio najbolji liječnik jugozapadne Engleske? - a 
pogledaj ga sada - nema ništa novaca, a čarape su mu pune rupa!" 

Ali psi i mačke i djeca su i dalje trčali za njim i slijedili ga po gradu - isto onako kako su 
to činili dok je bio bogat. 


? Na engleskom West Country, naziv za krajnji jugozapadni dio Engleske koji obuhvaća Cornwall, 
Devon, Dorset i Somerset. 

I nikad mu se više nije vratila. 














eLektire.skole.hr 


10 


Hugh Lofting: Priča o doktoru Dolittleu 





Drugo poglavlje: 


Životinjski jezik 


tako se jednoga dana dogodilo da je doktor sjedio u svojoj kuhinji i razgovarao s 
životinjskim mesarom, koji mu je došao zbog boli u trbuhu. 





"Zašto ne prestaneš biti liječnik za ljude i ne postaneš liječnik za životinje?", upi- 
ta životinjski mesar. 
Papiga Polinezija je sjedila na prozoru i gledala kišu i pjevala samoj sebi neku mornarsku 
pjesmu. Prestala je pjevati i počela slušati. 
"Vidiš, doktore", nastavio je životinjski mesar, "ti znaš sve o životinjama - više nego što 
znaju ovdašnji veterinari. Ta knjiga koju si napisao - o mačkama - izvrsna je! Ja ne znam 
ni čitati ni pisati - a da znam, možda bih i ja napisao neke knjige. Ali moja žena, Theodo- 
sia, ona je učena, zbilja jest. I ona mi je pročitala tvoju knjigu. I izvrsna je - to je sve što se 
ima za reći - izvrsna. Kao da si ti sam neki mačak. Poznaješ način na koji mačke razmiš- 
ljaju. I slušaj: liječeći Životinje možeš zaraditi mnogo novca. Znaš li to? Vidiš, ja bih sve 
stare žene koje imaju bolesne mačke ili pse slao tebi. A ako se ne bi dovoljno često razbo- 
lijevali, mogao bih nešto staviti u meso koje im prodajem da se razbole, shvaćaš?" 
"O, ne", reče brzo doktor. "To ne smiješ raditi. To ne bi bilo dobro." 
"O, nisam mislio da se zapravo razbole", odgovori životinjski mesar. "Samo malo nečega 
da se malo skutre, to sam mislio. Ali kako kažeš, možda to baš i nije u redu prema živo- 
tinjama. No one će se svejedno razbolijevati, jer im stare žene uvijek daju previše jesti. I 
gledaj, svi seljaci u okolici koji imaju hrome konje i slabe janjce - oni bi dolazili. Budi 
doktor za životinje!" 
Kada je životinjski mesar otišao, papiga je doletjela s prozora na doktorov stol i rekla: 
"Taj čovjek pametno govori. TO bi ti trebao raditi. Biti doktor za životinje! Okaniti se 

JEOVjeS.P 5 J 
glupih ljudi - jer oni nemaju dovoljno mozga da shvate kako si ti najbolji doktor na svije- 
tu. Umjesto toga, brini se za životinje - ONE će brzo to otkriti. Budi doktor za životinje!" 
"O, pa ima previše doktora za životinje", rekao je John Dolittle, stavljajući lonce s cvije- 
ćem vani na prozorsku dasku da bi uhvatili malo kiše. 
"Da, ima ih previše", reče Polinezija. "Ali nitko od njih uopće nije dobar. Slušaj sada, dok- 
tore - nešto ću ti reći. Znaš li da životinje mogu govoriti?" 
"Znam da papige mogu govoriti", reče doktor. 
"O, mi papige govorimo dva jezika - ljudski jezik i ptičji jezik", reče ponosno Polinezija. 
"Ako kažem 'Polly želi kreker', ti me razumiješ. Ali slušaj ovo: Ka-ka oi-i, fi-fi?" 

"Bože dragi!", poviče doktor. "Sto to znači?" 
"To znači: 'Je li se kaša već ugrijala?', na ptičjem jeziku." 
"Da? Nemoj mi reći!", reče doktor. "Nikad nisi tako sa mnom razgovarala." 


"Cemu bi to služilo?", reče Polinezija, brišući mrvice od krekera sa svog lijevog krila. "Ne 
bi me razumio da jesam." 


"Kaži mi još toga", reče doktor, sav uzbuđen, te otrči do ladice kuhinjskog ormara i vrati 
se s bilježnicom u koju je zapisivao kućne izdatke i olovkom. "Ali nemoj prebrzo - pa ću 
zapisivati. Ovo je zanimljivo - jako zanimljivo - nešto posve novo. Nauči me najprije pti- 
čju abecedu - ali polako." 

I tako je doktor doznao da životinje imaju svoj jezik i da mogu međusobno razgovarati. I 
cijelo to popodne, dok je vani kišilo, Polinezija je sjedila na kuhinjskom stolu i govorila 
mu ptičje riječi, koje je on zapisivao u bilježnicu. 

U vrijeme za čaj, kada je ušao pas Đip, papiga reče doktoru: "Vidiš, ON s tobom razgo- 
vara." 

"Meni se činilo kao da se češe po uhu", reče doktor. 

"Ali životinje ne govore uvijek samo ustima", reče papiga visokim glasom, podižući obr- 
ve. "One govore ušima, nogama, repovima - svime. Nekad jednostavno ne žele stvarati 
buku. Vidiš li kako on sada trza jednom stranom nosa?" 

"Što to znači?", upita doktor. 

"To znači: 'Zar ne vidiš da je prestala kiša?'", odgovori Polinezija. "Postavio ti je pitanje. 
Psi skoro uvijek za postavljanje pitanja koriste nos." 

Nakon nekog vremena, uz papiginu pomoć, doktor je naučio jezik životinja toliko dobro 
da je sam mogao s njima razgovarati i razumjeti sve što one kažu. I onda je potpuno pre- 
stao biti doktor za ljude. 


Čim je mesar svima ispričao da će John Dolittle postati životinjski doktor, stare su mu 
gospođe počele dovoditi svoje ljubimce mopsove i pudlice koje su se prejele kolača, a 
seljaci su putovali mnogo milja da bi mu doveli svoje bolesne krave i ovce. 


Jednoga dana doveli su mu jednog teglećeg konja. Jadnik je bio presretan što je našao 
čovjeka koji zna govoriti konjski jezik. 

"Znaš, doktore", rekao je konj, "veterinar s druge strane brda ništa ne zna. Liječi me već 
šest tjedana - zglob! A ja trebam NAOČALE! Oslijepit ću na jedno oko. Nema razloga 
zašto konji ne bi mogli nositi naočale, iste kao ljudi. Ali taj glupi čovjek s druge strane 
brda nikad mi nije ni pogledao oči. Samo mi je davao neke velike tablete. Pokušao sam 
mu to reći, ali on ne razumije ni jedne riječi konjskog jezika. Ono što mi treba su naoča- 
le!" 


"Naravno, naravno", reče doktor. "Odmah ću ti ih dati." 

"Htio bih par poput tvojih", reče konj, "ali zelene. Tako da mi štite oči od sunca dok vu- 
čem plug po polju od pedeset jutara." 

"Dakako", reče doktor. "Zelene ćeš i dobiti." 


"Znate, problem je, gospodine", reče tegleći konj dok je doktor otvarao vanjska vrata da 
bi ga ispratio, "problem je što SVATKO misli da može liječiti životinje - samo zato što se 
životinje ne žale. A zapravo, da bi se bilo dobar doktor za životinje, trebaš biti baš pame- 
tan čovjek, pametniji nego doktor za ljude. Sin moga seljaka misli da zna sve o konjima. 

Da ga samo vidiš - lice mu je toliko debelo da izgleda kao da nema očiju, a mozga ima 
kao krumpirova zlatica. Prošli tjedan mi je pokušao staviti oblog od gorušice." 

"Gdje ti ga je stavio?", upita doktor. 

"O, nije ga nigdje stavio - na mene", reče konj. "Samo je pokušao. Ritnuo sam ga tako da 
je odletio u baru s patkama." 

"Daj, daj!", reče doktor. 

"Ja sam u pravilu prilično mirno stvorenje", reče konj, "vrlo strpljiv s ljudima, ne izazi- 
vam nevolje. Ali to što mi je taj veterinar dao krivi lijek bilo je malo previše. A kada se taj 
rumeni klipan počeo sa mnom majmunirati, više to nisam mogao podnijeti." 

"Jesi li jako ozlijedio dječaka?", upita doktor. 

"O, ne", reče konj. "Udario sam ga na pravom mjestu. Veterinar se sada brine - o njemu. 
Kada će moje naočale biti gotove?" 

"Imat ću ih drugi tjedan", reče doktor. "Dođi opet u utorak. Doviđenja!" 





... 1 vidio je dobro kao i prije. 


John Dolittle je potom nabavio lijepi, veliki par zelenih naočala, a tegleći konj je prestao 
gubiti vid na jednom oku i vidio je dobro kao i prije. 


I uskoro je u kraju oko Puddlebyja postalo uobičajeno vidjeti seoske životinje s naočala- 
ma, a slijepi konj je postao nepoznata pojava. 

A tako je bilo i sa svim drugim životinjama koje su mu dovodili. Čim bi vidjele da on 
govori njihov jezik, rekle bi mu gdje ih boli i kako se točno osjećaju, pa je, naravno, nje- 
mu bilo lako liječiti ih. 

Sve su te životinje, kad su se vratile kući, rekle svojoj braći i prijateljima da u maloj kući s 
velikim vrtom postoji doktor koji je ZBILJA doktor. I kad god bi se neki od tih stvorova 
razbolio - ne samo konji i krave i psi - nego i sva mala stvorenja koja se mogu vidjeti na 
poljima, kao što su poljski miševi i voluharice, jazavci i šišmiši, došli bi odmah do njego- 
ve kuće na rubu grada, pa je njegov veliki vrt bio skoro uvijek natrpan životinjama koje 
su ga željele vidjeti. 

... došli bi odmah do njegove kuće na rubu grada... 


Bilo ih je toliko da je morao postaviti posebna vrata za različite vrste. Na prednjim je vra- 
tima napisao "KONJI", na bočnim vratima "KRAVE", na kuhinjskim vratima "OVCE". 
Svaka je vrsta životinja imala posebna vrata - čak su i miševi imali malu rupu u podru- 
mu, gdje su strpljivo čekali u redu da ih doktor obiđe. 


I tako, u nekoliko godina, svako živo stvorenje miljama i miljama uokolo čulo je za dr. 
Johna Dolittlea. A ptice koje su zimi letjele u druge zemlje pričale su životinjama u stra- 
nim zemljama o izvanrednom doktoru iz mjesta Puddleby-on-the-Marsh, koji razumije 
njihov jezik i pomaže im u nevolji. Tako je postao slavan među životinjama - po cijelom 
svijetu - poznatiji nego što je bio među ljudima jugozapada. I bio je sretan i jako zadovo- 
ljan svojim životom. 

Jednog popodneva, dok je doktor bio zauzet pisanjem u svoju bilježnicu, Polinezija je 
sjela na prozor - kako je to skoro uvijek radila - i gledala kako vjetar raznosi lišće po vr- 
tu. Odjednom se glasno nasmijala. 


"Što je, Polinezija?", upita je doktor podigavši glavu s bilježnice. 

"Baš razmišljam...", reče papiga i nastavi gledati lišće. 

"Što razmišljaš?" 

"Razmišljam o ljudima", reče Polinezija. "Zlo mi je od ljudi. Oni misle da su tako divni. 
Svijet postoji već tisućama godina, zar ne? A jedino što su ljudi naučili od životinjskog 
jezika je to da pas kada maše repom, kaže 'Sretan sam!' - Smiješno je to, nije li? Ti si prvi 

čovjek koji govori kao mi. O, nekad me ljudi strašno ljute - toliko se napuhuju kad govo- 
re o 'nijemim životinjama'. Nijemim? - Uh! Kako to da sam onda poznavala jednu aru 
koja je znala reći 'Dobro jutro' na sedam različitih jezika, a da niti ne otvori usta! Znala je 
sve jezike - čak i grčki. Kupio ju je jedan stari profesor sijede brade. Ali nije dugo kod 
njega ostala. Rekla je da starac ne govori pravilno grčki i da ga ne može slušati kako kri- 
vo podučava taj jezik. Često se pitam što se s njom dogodilo. Ta je ptica znala više o zem- 
ljopisu nego što će ljudi ikada znati. - Ljudi, Bože! Pretpostavljam da ako ljudi ikad na- 
uče letjeti - kao najobičniji poljski vrabac - tom napuhivanju neće biti kraja!" 

"Ti si pametna stara ptica", reče doktor. "Koliko godina zapravo imaš? Znam da papige i 
slonovi ponekad žive jako, jako dugo." 


"Nisam posve sigurna u svoju starost", reče Polinezija. "Imam ili sto osamdeset i tri ili sto 
osamdeset i dvije godine. Ali znam da se, kada sam došla ovamo iz Afrike, kralj Charles3 
još uvijek skrivao u hrastu - jer sam ga tamo vidjela. Bio je nasmrt prestrašen." 





3 Engleski kralj Charles II živio je od 1630. do 1685. godine. U vrijeme građanskog rata u Engles- 
koj bježao je nakon izgubljene bitke kod Worcestera 1651. godine i sakrio se u duplji velikog hras- 
ta u mjestu Bascobel House. Hrast koji mu je spasio život engleski je parlament 1664. godine pro- 
glasio "kraljevskim hrastom", a kraljev je rođendan u znak zahvalnosti prozvan "Dan kraljevskog 
hrasta". 

Treće poglavlje: 


Nove nevolje s novcem 


li uskoro je doktor ponovno počeo zarađivati, a njegova sestra Sarah je ku- 

pila novu haljinu i bila jako sretna. Neke životinje koje su mu dolazile bile 

su toliko bolesne da su u doktorovoj kući morale ostati tjedan dana. A ka- 

da bi se počele oporavljati, izležavale bi se na ležaljkama na travnjaku. 
Često niti nakon što bi ozdravile nisu htjele otići - toliko im se sviđao doktor i njegova 
kuća. A on nikad nije imao srca odbiti ih kada bi ga pitale mogu li ostati kod njega. Tako 
je imao sve više i više kućnih ljubimaca. 





... izležavale bi se na ležaljkama na travnjaku. 


Jednom, dok je sjedio na zidu svog vrta, pušeći lulu u predvečerje, naišao je jedan tali- 
janski svirač vergla s majmunom na uzici. Doktor je odmah vidio da je majmunova ogr- 
lica preuska i da je prljav i nesretan. Pa je uzeo majmuna od Talijana, dao čovjeku jedan 
šiling i rekao mu da ode. Verglaš se strašno naljutio i rekao da želi zadržati majmuna. Ali 
doktor mu je rekao da će ga udariti po nosu ako ne ode. John Dolittle je bio snažan čo- 
vjek, iako nije bio jako visok. Talijan je onda otišao govoreći proste riječi, a majmun je 
ostao s doktorom Dolittleom i pronašao dobar dom. Druge su ga životinje u kući prozva- 
le "Či-Či" — što je česta riječ u majmunskom jeziku, a znači "đumbir". 

Jednom drugom zgodom, kada je u Puddleby došao cirkus, krokodil koji je imao gadnu 
zubobolju pobjegne noću i dođe u doktorov vrt. Doktor je s njime porazgovarao jezikom 
krokodila, uveo ga u kuću i popravio mu zube. Ali kada je krokodil vidio koliko je to li- 
jepa kuća - s različitim mjestima za različite vrste životinja - i on je htio živjeti s dokto- 

rom. Pitao je može li spavati u ribnjaku na dnu vrta, ako obeća da neće jesti ribe. Kad su 
ljudi iz cirkusa došli po njega tako je podivljao i poludio da su oni uplašeni pobjegli. Ali 
prema svima u kući bio je uvijek umiljat poput mačeta. 

Ali sada su se stare gospođe počele bojati slati svoje psiće doktoru Dolittleu, zbog kro- 
kodila, a seljaci nisu vjerovali da im neće pojesti janjad i bolesnu telad koju su doveli na 
liječenje. Zato je doktor otišao do krokodila i rekao mu da se mora vratiti u svoj cirkus. 
Ali on je lio takve suze i toliko preklinjao da mu dopusti da ostane, da ga doktor nije 
imao srca odbiti. 


Nakon toga je doktorova sestra došla i rekla: "Johne, moraš otjerati to stvorenje. Seljaci i 
starice boje se poslati ti svoje životinje - baš sada kada smo opet počeli bolje živjeti. Sada 
ćemo se posve upropastiti. Ovo je zadnja slamka. Neću ti više biti domaćica ako ne ot- 
premiš tog aligatora." 


"To nije aligator", reče doktor, "to je krokodil." 


št 


"Ne zanima me kako ga zoveš 
krevetom. Neću ga u kući." 


, reče sestra. "Takvog ružnog stvora nije lijepo imati pod 


"Ali obećao mi je", odgovori doktor, "da neće nikoga ugristi. On ne voli cirkus, a ja ne- 
mam novca da ga pošaljem natrag u Afriku, odakle dolazi. On gleda svoja posla i opće- 
nito govoreći jako se lijepo ponaša. Nemoj raditi takvu graju." 

"Kažem ti da ga NE ŽELIM", reče Sarah. "Jede linoleum. Ako ga ne otpremiš ovaj čas, ja 
ću - ja ću otići i udati se!" 

"U redu", reče doktor, "idi i udaj se. Ja tu ništa ne mogu." I skine šešir i ode vani u vrt. 

I tako je Sarah Dolittle spakirala svoje stvari i otišla, a doktor je ostao posve sam sa svo- 
jom životinjskom obitelji. 





"U redu", reče doktor, "idi i udaj se." 

I vrlo uskoro bio je siromašniji nego ikada prije. Sa svim tim ustima koja je trebalo hraniti 
- aibrinuti se o kući, a i nitko nije radio popravke, a i nikakav novac kojim bi se platili 
mesarovi računi nije pristizao - stvari su se počele činiti jako teškima. Ali doktor se uop- 
će nije zabrinjavao. 

"Novac je muka", običavao je reći. "Svima bi nam bilo bolje da nikada nije izmišljen. Če- 
mu služi novac, dokle god smo sretni?" 


a 


mom 


UUU 





Jedne večeri, dok je doktor spavao u svojem naslonjaču... 


Ali uskoro su se počele zabrinjavati - životinje. Jedne večeri, dok je doktor spavao u svo- 
jem naslonjaču ispred kuhinjske peći, počele su šaptom o tome između sebe raspravljati. 
I sova Tu-Tu, koja je bila dobra u matematici, izračuna da je ostalo novca samo onoliko 
koliko treba za tjedan dana - ako svi budu jeli samo jedan obrok dnevno i ništa drugo. 


Papiga tada reče: "Mislim da bismo svi mi morali početi obavljati kućanske poslove. To je 
najmanje što možemo učiniti. Na koncu, starac je ovako sam i ovako siromašan zbog 
nas." 


I tako su se dogovorili da majmun Či-Či kuha i popravlja, da pas pere podove, da patka 
briše prašinu i pravi krevete, da sova Tu-Tu brine o računima, a da prase brine o vrtu. 
Papiga Polinezija brinut će se za rublje, a i proglasili su je gazdaricom, jer je bila najsta- 
rija. 

Naravno, ispočetka su svima novi poslovi bili teški - svima osim Či-Čiju, koji je imao 
ruke i mogao je raditi stvari kao ljudi. Ali uskoro su se navikli i bilo im je jako smiješno 
gledati psa Đipa kako briše pod repom, krpom koju je za njega privezao kao za metlu. 
Nakon nekog vremena poslove su počeli raditi toliko dobro da je doktor rekao da njego- 
va kuća nikad nije bila tako uredna i čista. 


I tako su stvari neko vrijeme bile u redu; ali bilo im je teško bez novca. 


Zivotinje su onda napravile štand s povrćem i cvijećem ispred vrtnih vrata i počele pro- 
davati rotkvice i ruže ljudima koji su prolazili cestom. 


Ali i dalje nisu zarađivali dovoljno novca da plate sve račune - a doktor se i dalje nije 
zabrinjavao. Kada mu je papiga došla i rekla da joj vlasnik ribarnice ne želi više dati ribu, 
rekao je: 


"Nema veze. Sve dok kokoši ležu jaja a krava daje mlijeko, možemo praviti omlet i jo- 
gurt. I ima dovoljno povrća u vrtu. Do zime je još daleko. Ne galami. U tome i jest bio 
problem sa Sarah - ona bi galamila. Pitam se kako se Sarah snalazi - odlična žena, na 
neki način - da, da!" 

Ali te godine snijeg je stigao ranije nego inače, pa premda je stari šepavi konj iz šume 
izvan grada doteglio mnogo drva, tako da mogu imati veliku vatru u kuhinji, većina 
povrća u vrtu je nestala, a ostatak je prekrio snijeg. I mnoge su životinje bile stvarno gla- 
dne. 

Četvrto poglavlje: 
Poruka iz Afrike 


re a je zima bila jako hladna. I jedne večeri u prosincu, dok su svi zajedno sjedili 
oko tople vatre u kuhinji, a doktor im je glasno čitao iz knjiga koje je sam napi- 
sao na životinjskom jeziku, sova Tu-Tu odjednom reče: "Ššš! Kakva je to buka 
= vani?" 
Svi su osluhnuli i čuli zvuk kao da netko trči. Vrata se tada naglo otvore i unutra uleti 
majmun Či-Či, posve bez daha. 


"Doktore!", vikne, "upravo sam dobio poruku od svog rođaka u Africi. Tamo se među 
majmunima pojavila neka grozna bolest. Svi obolijevaju - i umire ih na stotine. Culi su 
za tebe, pa te preklinju da dođeš u Afriku i zaustaviš tu bolest." 


"Iko ti je prenio tu poruku?", upita doktor, skidajući naočale i odlažući knjigu. 

"Jedna lastavica", reče Či-Či. "Tu je vani, na oluku." 

"Uvedi je, neka se ugrije uz vatru", reče doktor. "Mora da je stradala od hladnoće. Laste 
su odletjele na jug još prije šest tjedana!" 

I tako su lastavicu uveli, a bila je sva stisnuta i drhtala je, pa premda se ispočetka malo 
bojala, ubrzo se ugrijala i sjela na rub otvora kamina i počela pričati. 

Kada je završila, doktor reče: 


"Rado bih otišao u Afriku - osobito po ovakvom vremenu. Ali bojim se da nemamo do- 
voljno novca za karte. Dodaj mi kasicu, Ci-Ci." 


I majmun se popne i spusti je s najgornje police ormara. 
U njoj nije bilo ništa - ni jednog jedinog novčića! 
"Bio sam siguran da su bila dva penija", reče doktor. 


"BILA su", reče sova. "Ali potrošio si ih na zvečku za jazavčevu bebu kada su joj počeli 
rasti zubi." 


"Jesam li?", reče doktor, "Jadan ja, jadan ja! Kakva je muka novac, sigurno jest! Pa, nema 
veze. Možda ću ako odem do primorja moći posuditi neki brod koji će nas odvesti do 
Afrike. Poznavao sam nekoć jednog pomorca koji mi je doveo svoju bebu s ospicama. 
Možda će nam on posuditi svoj brod - beba je ozdravila." 


I tako, rano sljedećeg jutra doktor ode do morske obale. A kada se vratio, rekao je životi- 
njama da je sve u redu - mornar će im posuditi brod. 

Krokodil i majmun i papiga bili su jako sretni i počeli su pjevati, jer idu natrag u Afriku, 
svoj pravi dom. A doktor reče: 

Bio sam siguran da su bila dva penija. 


"Mogu povesti samo vas troje - i psa Đipa, patku Dab-Dab, svinju Gic-Gic i sovu Tu-Tu. 
Ostale životinje kao što su puh, vodene voluharice i šišmiši morat će se vratiti u polja na 
kojima su rođeni i tamo živjeti dok se mi ne vratimo. Ali kako većina njih zimi spava 
zimski san, to im neće biti teško - a osim toga, za njih ne bi bilo dobro da odu u Afriku." 

I tada papiga, koja je već bila na dugim prekomorskim putovanjima, počne govoriti dok- 
toru što sve treba ponijeti sa sobom na brod. 

"Moraš imati mnogo mornarskog dvopeka", reče ona, "oni ga zovu 'biškot'. I moraš imati 
govedinu u konzervi. I sidro." 


"Ja bih očekivao da brod ima svoje vlastito sidro", reče doktor. 

"Pa, provjeri", reče Polinezija. "Jer ono je jako važno. Ne možeš se zaustaviti ako nemaš 
sidro. A treba ti i zvono." 

"Zbog čega?", upita doktor. 

"Da po njemu možeš znati vrijeme", reče papiga. "Odeš i pozvoniš svakih pola sata i on- 
da znaš koliko je sati. Ponesi i mnogo konopa - on je uvijek koristan na putovanjima." 
Onda su se počeli pitati gdje da nabave novac kojim će kupiti sve stvari koje im trebaju. 
"O, muko moja! Opet novac", poviče doktor. "Zaboga! Jedva čekam da stignemo u Afriku 
gdje nam novac neće trebati! Pitat ću trgovca može li pričekati svoj novac dok se ne vra- 
tim. - Ne, poslat ću mornara da ga to zamoli." 

I mornar ode k trgovcu. Uskoro se vrati sa svim stvarima koje su htjeli. 

Životinje su se potom spakirale, i nakon što su zatvorili vodu da se cijevi ne zalede i spu- 
stili kapke, zatvorili su kuću, a ključ dali starom konju koji je živio u staji. A kada su se 
uvjerili da u sjeniku ima dovoljno sijena da konju potraje cijelu zimu, odnijeli su svoju 
prtljagu do obale i ukrcali se na brod. 

Tamo je bio životinjski mesar, koji ih je htio ispratiti, a doktoru je na dar donio veliki pu- 
ding od sala, jer je rekao da je čuo kako se puding od sala ne može naći u stranim zem- 
ljama. 

Čim su se ukrcali na brod, praščić Gic-Gic upita gdje su kreveti, jer je bilo četiri sata po- 
slije podne i htio je malo odspavati. I Polinezija ga odvede dolje u unutrašnjost broda, te 
mu pokaže krevete, postavljene jedan iznad drugoga poput polica za knjige na zidu. 


"Hej, to nije krevet!", poviče Gic-Gic. "To je polica!" 
"Kreveti su na brodovima uvijek takvi", reče papiga. "To nije polica. Popni se i zaspi. To 
se inače zove 'banak'." 


"Mislim da još neću u krevet", reče Gic-Gic. "Previše sam uzbuđen. Želim ići gore i vidjeti 
kako isplovljavamo." 


"Pa, ovo ti je prvo putovanje", reče Polinezija. "Naviknut ćeš se na takav život nakon ne- 
kog vremena." I ode natrag gore po brodskim stepenicama, pjevušeći sama sebi ovu pje- 
smu: 


Vidio sam Crno more i Crveno more, 
Bijelo more preplovio; 
Otkrio sam Žutu rijeku, 
I u Narančastu rijeku uplovio. 
Grenland je opet ostao po krmi, 
Brod sad oceanom modrim jedri. 
Umoran sam od svih tih boja, Jane; 
Pa se vraćam tebi. 


Upravo su trebali krenuti, kada doktor reče da se mora vratiti natrag i pitati mornara ko- 
jim putem se ide u Afriku. 


Ali lastavica mu reče da je ona bila u toj zemlji mnogo puta i da će im ona pokazati kako 
da tamo stignu. 


I tako je doktor rekao Či-Čiju da podigne sidro - i putovanje je počelo. 

... i putovanje je počelo. 

Peto poglavlje: 


Veliko putovanje 


“Y7 eprekidno su jedrili i jedrili cijelih šest tjedana, po valovitom moru, slijedeći 
hn (_lastavicu koja je letjela ispred broda kako bi im pokazala put. Noću je nosila 
) A malu svjetiljku, kako bi je mogli pratiti i u tami, a ljudi s drugih brodova koji 
* su prolazili govorili su da to svjetlo mora biti zvijezda padalica. 
Kako su plovili dalje i dalje prema jugu, postajalo je sve toplije i toplije. Polinezija, Či-Či i 
krokodil su beskrajno uživali u toplom suncu. Trčali su naokolo smijući se i pogledavali 
preko ograde broda, da provjere vidi li se već Afrika. 


Ali svinja, pas i sova Tu-Tu ništa nisu mogli raditi po ovakvom vremenu nego sjediti na 
krmi broda u sjeni velike bačve, s isplaženim jezicima, i piti limunadu. 

Patka Dab-Dab rashlađivala se tako što bi skočila u more i plivala za brodom. A svako 
toliko, kada bi joj se vrh glave previše zagrijao, zaronila bi ispod broda i izronila s druge 
strane. Tako je, osim toga, lovila haringe utorkom i petkom - kada su svi na brodu jeli 
ribu da bi im govedina duže trajala. 


Kada su stigli blizu ekvatora, vidjeli su kako im se približavaju neke ribe poletuše. Ribe 
su pitale papigu je li to brod doktora Dolittlea. Kada im je rekla da jest, kazale su da im je 
drago, jer su majmuni u Africi počeli brinuti da neće nikad stići. Polinezija ih je upitala 
koliko još milja ima, a ribe poletuše su rekle da je do obale Afrike ostalo samo pedeset i 
pet milja. 

Jednom drugom zgodom do njih je došlo cijelo jato dupina, koji su plesali po valovima. I 
oni su pitali Polineziju je li to brod slavnog doktora. A kada su čuli da jest, pitali su pa- 
pigu treba li doktoru nešto za put. 


A Polinezija reče: "Da. Nestalo nam je luka." 


"Nedaleko odavde je jedan otok", rekoše dupini, "na kojemu raste divlji luk, visok i jak. 
Samo nastavite pravo - mi ćemo uzeti nešto luka i dobaciti vam ga." 


I Dupini odlete preko mora. Vrlo uskoro papiga ih ponovno ugleda kako dolaze odo- 
straga, vukući luk kroz valove u velikim mrežama koje su napravili od morske trave. 


Sljedeće večeri, kada je sunce zalazilo, doktor reče: 

"Daj mi dalekozor, Či-Či. Naše putovanje je skoro gotovo. Vrlo uskoro trebali bismo 
ugledati obale Afrike." 

I naravno, nakon oko pola sata, mislili su da ispred sebe vide nešto što bi moglo biti ko- 
pPno. Ali postajalo je sve tamnije i tamnije, pa nisu mogli biti sigurni. Tada se podigla ve- 

lika oluja, s gromovima i munjama. Vjetar je hukao, kiša je padala u slapovima, a valovi 
su bili toliko veliki da su se prelijevali skroz preko broda. 


Odjednom se začuo veliki BUM! Brod se zaustavio i nagnuo na jednu stranu. 

"Što se dogodilo?" upita doktor, penjući se iz potpalublja. 

"Nisam sigurna", reče papiga, "ali mislim da smo se nasukali. Reci patki da izađe i po- 
gleda." 


I tako je Dab-Dab zaronila ispod valova. A kada je izronila, reče da su udarili u stijenu, 
da je na dnu broda velika rupa, da voda kroz nju prodire i da će ubrzo potonuti. 


"Mora da smo udarili u Afriku", reče doktor. "Jao meni, jao meni! - Pa, morat ćemo svi 
doplivati do kopna." 


Ali Či-Či i Gic-Gic nisu znali plivati! 
"Donesi konop!", reče Polinezija. "Rekla sam ti da će biti koristan. Gdje je ta patka? Dođi, 


Dab-Dab. Uhvati ovaj kraj konopa, odleti do obale i priveži ga za palmu, a mi ćemo dru- 
gi kraj konopa držati ovdje na brodu. Onda će se oni koji ne znaju plivati moći popeti uz 


konop dok ne stignu do kopna. Mornari to zovu 'konop za spašavanje'. 


o me no dnapreunon.z.........fo,ačae aba .......h 

Mora da smo udarili u Afriku. 

I tako su svi sigurno stigli na obalu - neki plivajući, neki leteći, a oni koji su puzali po 
konopu donijeli su sa sobom i doktorov kovčeg i torbu. 

Ali brod više nije bio ni za što - s velikom rupom na dnu. Podivljalo more ga je tada raz- 
bilo u komadiće o stijene, a komadi drveta su plivali naokolo. 

Potom su se svi sklonili u lijepoj velikoj špilji koju su pronašli, visoko na litici, dok oluja 
nije prestala. 

Kada je sljedećega jutra izašlo sunce, spustili su se na pješčanu plažu da se osuše. 

"Dobra stara Afrika!", uzdahne Polinezija. "Lijepo se vratiti. Kad samo pomislim - sutra 
će biti već sto šezdeset i devet godina otkako ovdje nisam bila! A ništa se nimalo nije 
promijenilo! Iste palme, ista crvena zemlja, isti crni mravi! Nigdje nije kao doma!" 

A drugi su opazili da su joj se u očima pojavile suze - bila je toliko sretna što opet vidi 
svoju zemlju. 

Doktoru je tada počeo nedostajati njegov visoki šešir, jer ga je oluja otpuhala u more. 
Dab-Dab ga ode potražiti. I ugleda ga kako, daleko od obale, pliva poput broda igračke. 
Kada je odletjela da ga donese, u njemu nađe jednog od bijelih miševa, jako uplašenog. 
"Što ti ovdje radiš?", upita patka. "Rekli smo ti da ostaneš u Puddlebyju." 

"Nisam htio ostati", reče miš. "Htio sam vidjeti kakva je Afrika - ovdje imam rođake. Pa 
sam se sakrio u prtljazi i unijeli ste me na brod skupa s biškotom. Kada je brod potonuo 
strašno sam se uplašio - jer ja ne mogu dugo plivati. Plivao sam koliko sam mogao, ali 
sam se ubrzo posve iscrpio i mislio da ću potonuti. A onda, baš u tom času, do mene je 
doplutao starčev šešir, pa sam se popeo u njega jer se nisam htio utopiti." 

Patka uzme šešir s mišem i odnese ga doktoru na obalu. Svi su se okupili kako bi pogle- 
dali. 


"To mornari zovu 'slijepi putnik'", reče papiga. 





... pa sam se popeo u njega jer se nisam htio utopiti. 

Dok su tražili neko zgodno mjesto u kovčegu gdje bi bijeli miš mogao udobno putovati, 
majmun Ci-Ci iznenada reče: 


"Ššš! Čujem korake u džungli!" 

Svi su prestali govoriti i slušali. Uskoro je iz šume izašao crni čovjek i pitao ih što tu rade. 
"Ja se zovem doktor John Dolittle", reče doktor. "Zamolili su me da dođem u Afriku i izli- 
ječim majmune koji su bolesni." 

"Svi morate doći pred kralja", reče crni čovjek. 

"Kojeg kralja?", upita doktor koji nije htio gubiti vrijeme. 

"Kralja zemlje Jolliginki", reče čovjek. "Sva ova zemlja pripada njemu, a svi stranci mora- 
ju doći pred njega. Za mnom!" 

I tako su pokupili svoju prtljagu i krenuli, prateći crnca kroz džunglu. 

Šesto poglavlje: 


Polinezija i kralj 


akon što su neko vrijeme hodali kroz gustu šumu, stigli su do iskrčene 
čistine i ugledali kraljevu palaču koja je bila napravljena od blata. 

Tu je živio kralj sa svojom kraljicom, Ermintrude, i njihovim sinom, kra- 
ljevićem Bumpom. Kraljević je otišao pecati losose u rijeci. Ali kralj i kra- 
ljica su sjedili pod suncobranom ispred vrata palače. A kraljica Ermintrude je zaspala. 








A kraljica Ermintrude je zaspala. 

Kada je doktor stigao do palače, kralj ga upita čime se bavi, a doktor mu ispriča zašto je 
došao u Afriku. 


"Ne smiješ putovati kroz moju zemlju", reče kralj. "Prije mnogo godina na ove je obale 

došao jedan bijeli čovjek, a ja sam prema njemu bio jako ljubazan. Ali nakon što je isko- 
ao rupe u zemlji u potrazi za zlatom i nakon što je pobio sve slonove da bi uzeo slono- 

P P NEP JEP 

vaču, otišao je potajice svojim brodom - a da nije rekao niti 'hvala'". I zato bijeli čovjek 

nikad više neće putovati zemljom Jolliginki!" 

Kralj se tada okrene prema nekim od crnaca koji su stajali u blizini i reče: "Odvedite ovog 

liječnika - sa svim njegovim životinjama, i zatvorite ih u moj najčvršći zatvor!" 

I šest crnaca odvedu doktora i njegove ljubimce, te ih zatvore u kamenu tamnicu. Tamni- 

ca je imala samo jedan mali prozor, visoko na zidu, s rešetkama, a vrata su bila čvrsta i 

debela. 

Tada su se jako rastužili, a praščić Gic-Gic počne plakati. Ali Či-Či reče da će ga pljusnuti 

ako ne prestane s tom užasnom galamom, pa se utišao. 

"Jesmo li svi tu?", upita doktor nakon što se navikao na tamu. 

"Da, mislim da jesmo", reče patka i počne ih brojati. 

"Gdje je Polinezija?", upita krokodil. "Nije ovdje." 

"Jesi li siguran?", reče doktor. "Pogledaj ponovno. Polinezija! Polinezija! Gdje si?" 


"Pretpostavljam da je pobjegla", progunđa krokodil. "Pa, to je posve nalik njoj! - Iskrala 
se u džunglu čim su njezini prijatelji upali u nevolju." 

"Nisam ja takva ptica", reče papiga, penjući se iz džepa na skutu doktorovog ogrtača. 
"Vidiš, ja sam dovoljno malena da se mogu provući kroz rešetke na ovom prozoru, a bo- 
jala sam se da bi me, ako me vide, mogli staviti u krletku. Dok je kralj bio zauzet govo- 
rancijom, sakrila sam se u doktorov džep - i evo me! To se inače zove 'varka'", reče ona, 
poravnavajući perje kljunom. 

"Milostivi Bože!", poviče doktor. "Imaš sreće što nisam sjeo na tebe." 


"Slušajte sada", reče Polinezija. "Večeras, čim se smrkne, provući ću se kroz rešetke na 
ovom prozoru i odletjeti do palače. A onda - vidjet ćete - brzo ću naći načina da nas kralj 
pusti iz zatvora." 

"O, a što TI možeš učiniti?", reče Gic-Gic, podigavši nos i počevši opet plakati. "Ti si sa- 
mo ptica!" 

"Sasvim točno", reče papiga. "Ali ne zaboravi da, premda sam samo ptica, mogu GOVO- 
RITI POPUT COVJEKA! - A ja dobro poznajem ovaj narod." 


I tako, te noći dok je mjesec sjajio kroz palme, a svi kraljevi ljudi spavali, papiga se iskra- 
la kroz rešetke zatvora i odletjela do palače. Netko je bio razbio prozor ostave teniskom 
lopticom, pa se Polinezija uvukla kroz rupu u staklu. 

Čula je kako kraljević Bumpo hrče u svojoj sobi na kraju palače. Onda se na prstima pri- 
šuljala uza stepenice do kraljeve sobe. Otvorila je pažljivo vrata i provirila unutra. 
Kraljica je te noći bila na plesu kod svoje rođakinje, ali kralj je bio u krevetu i čvrsto spa- 
vao. 

Polinezija se ušulja, vrlo tiho, i zavuče se pod krevet. 


Potom zakašlje - baš onako kako doktor Dolittle običava kašljati. Polinezija je mogla 
oponašati bilo koga. 

Kralj otvori oči i pospano reče: "Jesi li to ti Ermintrude?" (Pomislio da se to kraljica vratila 
s plesa.) 

Papiga onda opet zakašlje - glasno, poput čovjeka. A kralj sjedne, posve budan, i reče: 
"Iko je to?" 

"Ja sam, doktor Dolittle", reče papiga - baš onako kako bi doktor Dolittle to rekao. 

Što radiš u mojoj sobi?", poviče kralj. "Kako se usuđuješ izaći iz zatvora! Gdje si? - Ne 
vidim te!" 

Ali papiga se samo nasmije - dugim, dubokim i veselim smijehom, poput doktora. 
"Prestani se smijati i odmah dođi ovamo, da te vidim", reče kralj. 


"Glupi kralju!", odgovori Polinezija. "Zar si zaboravio da razgovaraš s doktorom Johnom 
Dolittleom - najčudesnijim čovjekom na zemlji? Naravno da me ne možeš vidjeti. Učinio 
sam se nevidljivim. Ništa tu ne mogu napraviti. Sada slušaj: večeras sam te došao upozo- 
riti. Ako meni i mojim životinjama ne dopustiš da prođemo kroz tvoje kraljevstvo, učinit 
ću da seitiisvi tvoji ljudi razbolite poput majmuna. Jer ja mogu ozdraviti ljude, ali ih 
mogu i razboljeti - samo ako podignem mali prst! Pošalji svoje vojnike da smjesta otvore 
vrata tamnice, ili ćeš dobiti ospice prije nego što se jutarnje sunce pojavi iznad brda zem- 
lje Jolliginki!" 





"Iko je to?" 

Kralj tada počne drhtati i jako se uplaši. 


"Doktore", vikne, "bit će kako ti kažeš! Nemoj podignuti svoj mali prst, molim te!" I on 
iskoči iz kreveta i otrči vojnicima reći da otvore vrata zatvora. 


Čim je otišao, Polinezija otpuže dolje i izađe iz palače kroz prozor ostave. 

Ali kraljica, koja si je upravo otključavala stražnja vrata, vidje papigu kako se provlači 
kroz razbijeno staklo. A kada se kralj vratio u krevet, reče mu što je vidjela. 

Kralj je tada shvatio da je nasamaren i bio je strahovito ljut. Odmah je odjurio do zatvora. 


Ali bilo je prekasno. Vrata su stajala otvorena. Tamnica je bila prazna. Doktor i sve nje- 
gove životinje su već otišli. 

Sedmo poglavlje: 


Majmunski most 







h, kraljica Ermintrude nije nikada u svome životu vidjela svog muža tako bi- 
(1 jesnoga kakav je bio te noći. Od bijesa je škripao zubima. Sve je nazivao glu- 
; panima. Bacio je svoju četkicu za zube na dvorsku mačku. Trčao je naokolo u 
U svojoj noćnoj košulji i probudio cijelu svoju vojsku, te ih poslao u džunglu da 
uhvate doktora. Potom je natjerao i sve svoje sluge da krenu u potragu - svo- 
je kuhare i svoje vrtlare i svoga brijača i učitelja kraljevića Bumpa - čak je i 
kraljicu, koja je bila umorna od plesa u tijesnim cipelama, potjerao da pomogne vojnici- 
ma u potrazi. 


Cijelo to vrijeme doktor i njegove životinje su trčali kroz šumu prema Zemlji majmuna 
što su brže mogli. 


Gic-Gic se sa svojim kratkim nogama ubrzo umorio, pa ga je doktor morao nositi - što je 
prilično otežavalo situaciju jer su sa sobom također imali i kovčeg i torbu. 

Kralj Jolliginkija je mislio da će ih njegova vojska lako pronaći, jer je doktor bio u nepo- 
znatoj zemlji i nije znao put. Ali prevario se, jer je majmun Ci-Ci poznavao sve staze kroz 
džunglu - bolje čak i od kraljevih ljudi. I on je odveo doktora i njegove ljubimce sve do 
najgušćeg dijela šume - mjesta gdje ni jedan čovjek nikada ranije nije kročio - i sakrio ih 
u veliko šuplje stablo između visokih stijena. 

"Bolje da ovdje pričekamo", reče Či-Či, "dok se vojnici ne vrate natrag u krevet. Tada 
možemo nastaviti prema Zemlji majmuna." 

Tamo su ostali cijelu noć. 

Često su mogli čuti kako ih kraljevi ljudi traže i razgovaraju u okolnoj džungli. Ali bili su 
sigurni, jer nitko osim Ci-Cija nije znao za to skrovište - čak ni drugi majmuni. 

Napokon, kada se kroz debelo lišće počelo pokazivati dnevno svjetlo, čuli su kako kralji- 
ca Ermintrude govori vrlo umornim glasom da više nema smisla tražiti - da bi se trebali 
vratiti i malo naspavati. 

Čim su svi vojnici otišli kućama, Či-Či je doktora i životinje izveo iz skrovišta, te su se 
zaputili prema Zemlji majmuna. 

Put do tamo bio je jako dug, a oni su se često umarali - osobito Gic-Gic. No kada bi on 
počeo plakati, dali bi mu kokosovog mlijeka, koje mu se jako sviđalo. 

Uvijek su imali dovoljno hrane i pića, jer su Či-Či i Polinezija poznavali sve različite vrste 
voća i povrća koje rastu u džungli, i znali su gdje ih se može naći - poput datula i smokvi 
i kikirikija i đumbira i slatkog krumpira. Limunadu su pravili od soka divljih naranči, 

zaslađenih medom kojega su uzimali iz pčelinjih gnijezda u šupljim stablima. Što god da 
je netko zatražio, činilo se da Či-Či i Polinezija mogu to nabaviti - to ili nešto slično. Čak 
su jednoga dana doktoru nabavili i nešto duhana, kada je potrošio sve što je sa sobom 
donio, a htio je pušiti. 

Noću su spavali u šatorima napravljenim od palminog lišća, na debelim, mekanim kre- 
vetima od suhe trave. A nakon nekog vremena naviknuli su se dugo hodati i nisu se više 
toliko umarali, nego su jako uživali u putovanju. 


Ali uvijek bi im bilo drago kada bi pala noć, pa bi stali da se odmore. Doktor bi tada za- 
palio vatru od suhih grančica i nakon što bi pojeli večeru, sjeli bi oko nje u krug i slušali 
kako Polinezija pjeva pjesme o moru ili kako Či-Či priča priče o džungli. 

A mnoge su priče koje je Či-Či pripovijedao bile jako zanimljive. Jer iako majmuni nisu 
imali svoje povijesne knjige prije nego što ih je za njih napisao doktor Dolittle, pamtili su 
sve što se dogodilo tako što su pričali priče svojoj djeci. A Či-Či je pripovijedao o mno- 
gim stvarima o kojima mu je pričala njegova baka - priče iz davnih, davnih davnina, pri- 
je Noe i potopa - o danima kada su se ljudi odijevali u medvjeđe kože i živjeli u rupama 
u stijenama i jeli svoju ovčetinu sirovu, jer još nisu znali što je to kuhanje - jer nikada ni- 
su vidjeli vatru. I pričao im je o velikim mamutima i gušterima dugačkim poput vlaka, 
koji su lutali planinama u ta vremena, grickajući lišće s krošnji stabala. I često bi se toliko 
zadubili u slušanje da bi, kada bi on završio priču, ustanovili da se vatra ugasila, pa su 
morali odjuriti sakupiti još grančica i ponovno je zapaliti. 

Kada se kraljeva vojska vratila i rekla kralju da nisu uspjeli pronaći doktora, kralj ih je 
opet poslao i rekao im da moraju ostati u džungli dokle god ga ne uhvate. I tako su ih, 
cijelo to vrijeme dok su doktor i njegove životinje hodali prema Zemlji majmuna misleći 
da su sigurni, kraljevi ljudi i dalje pratili. Da je Či-Či to znao, vjerojatno bi ih opet negdje 
sakrio. Ali, nije znao. 

Jednoga se dana Či-Či popeo na visoku stijenu i pogledao preko krošnji stabala. A kada 
se spustio, rekao je da su sada već sasvim blizu Zemlje majmuna i da bi trebali uskoro 
tamo stići. 

I naravno, iste te večeri vidjeli su Či-Čijevog rođaka i cijelu gomilu drugih majmuna, koji 
se još nisu bili razboljeli, kako sjede na stablima uz rub močvare, tražeći ih i čekajući. A 
kada su vidjeli da je slavni doktor zaista stigao, ti su majmuni počeli raditi takvu ogrom- 


Htjeli su nositi doktorovu torbu i kovčeg i sve što je sa sobom imao - a jedan od većih 
majmuna čak je nosio i Gic-Gica, koji se opet bio umorio. Potom su dvojica među njima 
pohitala naprijed kako bi bolesnim majmunima rekli da je veliki doktor napokon došao. 
Ali, kraljevi ljudi koji su ih još uvijek slijedili čuli su tu buku koju su vičući stvarali maj- 
muni, pa su konačno doznali gdje je doktor, te ga pohitali uhvatiti. 

Veliki majmun koji je nosio Gic-Gica išao je za ostalima polako, te je vidio zapovjednika 
vojske kako se šunja između drveća. Onda je požurio za doktorom i rekao mu da bježi. 
Potom su svi potrčali brže nego ikada u životu. Kraljevi ljudi koji su ih slijedili također 
su počeli trčati, a zapovjednik je trčao žešće od svih. 

Doktor se tada spotaknuo o svoju liječničku torbu i pao u blato, a zapovjednik je bio si- 
guran da će ga ovaj put uhvatiti. 








33 


Hugh Lofting: Priča o doktoru Dolittleu 





Ali zapovjednik je imao vrlo duge uši - iako je njegova kosa bila jako kratka. I tako je, 
kada se bacio naprijed ne bi li ščepao doktora, jedno njegovo uho zapelo za stablo, a os- 
tatak vojske se morao zaustaviti da mu pomogne. 











... kličući i ljuljajući lišće i njišući grane kako bi ih pozdravili. 


Do tada se doktor već uspio pridići, pa su nastavili dalje, trčeći i trčeći. A Či-Či je povi- 
kao: 

"Uspjet ćemo! Više nije daleko!" 

Ali prije nego što su mogli ući u Zemlju majmuna, došli su do strme litice ispod koje je 
tekla rijeka. To je bio kraj kraljevstva Jolliginki, a Zemlja majmuna nalazila se s druge 
strane - preko rijeke. 


Pas Đip pogleda dolje preko ruba strme, strme provalije i reče: 

"Bože! Kako ćemo uopće preći preko?" 

"O, dragi Bože", reče Gic-Gic. "Kraljevi ljudi su već sasvim blizu - pogledaj ih! Bojim se 
da će nas opet vratiti u zatvor." I počeo je jecati. 

Ali veliki majmun spusti praščića na zemlju i poviče drugim majmunima: 

"Momci - most! Brzo! - Napravite most! Imamo samo minutu da ga napravimo. Oslobo- 
dili su zapovjednika i on juri poput jelena. Zivlje! Most! Most!" 

Doktor se počne pitati od čega će oni to napraviti most, te se osvrne uokolo da vidi imaju 
li možda nekakve daske negdje skrivene. 


Ali kada je pogledao natrag prema litici, tamo je, viseći preko rijeke, već bio spreman 
njihov most - napravljen od živih majmuna! Jer dok im je okrenuo leđa, majmuni su - 
brzinom munje - od sebe samih napravili most, držeći se međusobno za ruke i noge. 


I veliki majmun vikne doktoru: "Hodajte preko!" Hodajte preko - svi - brzo!" 


Gic-Gic se malo uplašio hodajući po tako uskom mostu na takvoj vrtoglavoj visini iznad 
rijeke. Ali je prešao u redu, a za njim i svi ostali. 


John Dolittle je trebao preći zadnji. I baš kada je skoro stigao do druge strane, kraljevi su 
ljudi dojurili do ruba litice. 

Onda su mahali šakama i bijesno vikali. Jer vidjeli su da su zakasnili. Doktor i sve njego- 
ve životinje bili su sigurni u Zemlji majmuna, a most se povukao na drugu stranu. 

Či-Či se tada okrene prema doktoru i reče: 


"Mnogi veliki istraživači i sjedobradi prirodoslovci proveli su tjedne i tjedne skriveni u 
džungli čekajući da vide kako majmuni izvode ovaj trik. Ali mi nikad nismo dopustili 
bijelom čovjeku da to vidi. Ti si prvi koji je vidio slavni 'Majmunski most'." 

A doktor se osjećao jako zadovoljnim. 




















John Dolittle je trebao preći zadnji. 

Osmo poglavlje: 


Vođa lavova 


ohn Dolittle je sada bio strašno, užasno zaposlen. Otkrio je da su stotine i tisuće 
majmuna bolesni - gorile, orangutani“, čimpanze, psoglavi pavijani, surlaši, sivi 
majmuni, crveni majmuni - sve vrste! A mnogo ih je i umrlo. 





Prvo što je učinio bilo je to da je razdvojio bolesne od zdravih. Onda je Či-Čiju i 
njegovom rođaku naložio da mu sagrade malu kuću od trave. Sljedeće: naredio je svim 
majmunima koji su još bili zdravi da se cijepe. 





Naredio je svim majmunima koji su još bili zdravi da se cijepe. 


* Pisac se zabunio: orangutani ne žive u Africi nego na otocima Borneo i Sumatra u jugoistočnoj 








Aziji. 

I kroz tri dana i tri noći majmuni su pristizali iz džungle i dolina i brežuljaka u malu ku- 
ću od trave, gdje je doktor sjedio cijeli dan i cijelu noć, cijepeći ih i cijepeći. 

Potom je dao sagraditi još jednu kuću - veliku, s mnogo kreveta, pa je bolesne majmune 
smjestio u tu kuću. 

Ali toliko ih je bilo bolesno da nije bilo niti dovoljno onih zdravih da se o njima brinu. 
Zato je poslao poruke drugim životinjama, kao što su lavovi i leopardi i antilope, da do- 
đu i pomognu oko skrbi za bolesne. 

Ali je vođa lavova bio vrlo oholi stvor. I kada je došao do doktorove velike kuće pune 
kreveta, izgledao je ljut i uvrijeđen. 


"Kako se usuđuješ to od mene tražiti, gospodine?", rekao je zureći u doktora. "Kako se 
usuđuješ od mene - OD MENE, KRALJA ZIVOTINJA, tražiti da uslužujem hrpu prljavih 
majmuna? Zašto, pa ja ih ne bih niti pojeo, ni kao međuobrok!" 





"OD MENE, KRALJA ŽIVOTINJA, tražiti da uslužujem hrpu prljavih majmuna?" 


lako je lav izgledao jako strašno, doktor se potrudio ne izgledati uplašeno. 

"Nisam te tražio da ih pojedeš", reče on tiho. "A osim toga, oni nisu prljavi. Svi su se ju- 
tros okupali. TVOJE krzno izgleda kao da bi mu trebalo četkanje - i to jako. Slušaj sada, 
nešto ću ti reći: možda dođe dan kada će se lavovi razboljeti. A ako vi ne pomognete 
drugim životinjama sada, lavovi bi mogli ostati sami kad NJIMA bude trebala pomoć. To 
se obično dogodi oholima." 

"Lavovi nikad neće BITI u nevolji - lavovi samo IZAZIVAJU nevolje", reče vođa podig- 


nuvši nos. I onda oholo odšeta u džunglu, uvjeren da se pokazao baš pametnim i mu- 
drim. 

Nakon njih, i leopardi su se uzoholili i rekli da ni oni neće pomoći. A za njima, naravno, i 
antilope - iako su one bile previše stidljive i plahe da bi bile nepristojne prema doktoru 
poput lava - one su samo kopitima kopkale zemlju i budalasto se smijuljile, te rekle da 
nikada prije nisu brinule o bolesnicima. 

I sada se jadni doktor panično zabrinuo, pitajući se gdje će naći pomoć da može zbrinuti 
sve te tisuće majmuna u krevetu. 

A vođa lavova, kada se vratio u svoju jazbinu, vidje svoju ženu, kraljicu lavicu, kako mu 
trči u susret, sneurednom grivom. 


"Jedan od naših lavića neće jesti", reče ona. "Ne znam što da radim s njim. Nije ništa niti 
okusio od prošle noći." 


I počne plakati i tresti se od nervoze - jer bila je dobra majka, premda je bila lavica. 


Vođa ode u svoju jazbinu i pogleda svoju djecu - dva vrlo lukava mala lavića koji su le- 
žali na podu. A jedan od njih izgledao je dosta loše. 


Lav tada ispriča svojoj ženi, prilično oholo, što je upravo rekao doktoru. A ona se tako 
naljuti da ga je skoro izbacila iz jazbine. "Nikada nisi imao ni zrno soli u glavi!", vrisnula 
je. "Sve životinje, odavde do Indijskog oceana, pričaju o tom izuzetnom čovjeku i o tome 
kako zna izliječiti sve bolesti, i o tome kako je dobar - jedini čovjek na cijelom svijetu koji 
zna govoriti jezikom životinja! I baš sada, BAŠ SADA - kada i mi imamo bolesnu bebu u 
rukama, morao si otići i uvrijediti ga! Veliki derane! Nitko nego budala ne može biti ne- 
pristojan prema DOBROM doktoru. Ti - ", i počne čupati svog muža za grivu. 


"Vrati se tom bijelom čovjeku odmah"; vikala je, "i reci mu da ti je žao. I povedi i sve dru- 
ge praznoglave lavove sa sobom - i one glupe leoparde i antilope. Onda učinite sve što 
vam doktor kaže. I marljivo radite! Pa će on možda biti toliko dobar da kasnije dođe i po- 
gleda našeg lavića. Sad se gubi! - POŽURI, kažem ti! Ti nisi nikakav otac!" 


I ode u susjednu jazbinu, u kojoj je živjela druga majka lavica, pa joj sve ovo ispriča. 
Tako je vođa lavova otišao natrag kod doktora i rekao: "Prolazio sam ovuda, pa sam se 
sjetio pogledati što se zbiva. Jeste li već pronašli pomoć?" 


"Ne", reče doktor. "Nisam. I strašno sam zabrinut." 


"Danas je teško pronaći pomoć", reče lav. "Čini se da životinje više ne žele raditi. Ne mo- 
žeš ih za to kriviti - na neki način... Pa, kako vidim da imaš poteškoća, udostojat ću se 
napraviti što mogu - samo toliko da ti napravim uslugu - jedino ako te stvorove ne mo- 
ram i prati. I rekao sam svim drugim grabežljivim životinjama da dođu i daju svoj do- 
prinos. Leopardi će stići svaki čas... O, uzgred rečeno, i mi imamo bolesno mladunče kod 
kuće. Ja osobno ne mislim da je nešto ozbiljno. Ali žena je zabrinuta. Ako budeš u blizini 
večeras, mogao bi svratiti i pogledati ga. Hoćeš li?" 

Doktor se tada jako razveselio, jer su svi lavovi i leopardi i antilope i žirafe i zebre - sve 
životinje iz šuma i iz planina i iz nizina - došle pomoći mu. Bilo ih je toliko da je neke 
morao poslati kući, a zadržao je samo one najpametnije. 

I vrlo uskoro majmuni su se počeli oporavljati. Do kraja tjedna velika kuća puna kreveta 
bila je napola prazna. A do kraja sljedećeg tjedna ozdravio je i zadnji majmun. 


Tako je doktorov posao bio gotov, ali je on bio toliko umoran da je otišao u krevet i spa- 
vao tri dana a da se nijednom nije ni okrenuo. 

Deveto poglavlje: 


Vijeće majmuna 





Onda se Veliki Gorila 
digne i reče... 











i-Či je stajao pred doktorovim vratima i nikoga nije puštao unutra dok se doktor 
ne probudi. John Dolittle tada reče majmunu da se sada mora vratiti u Puddle- 


Ovime su svi bili jako iznenađeni, jer su mislili 
da će s njima ostati zauvijek. I te su se večeri svi 
majmuni okupili u džungli kako bi o tome ras- 
pravili. 

Poglavica Cimpanza ustane i reče: 


"Zašto taj dobri čovjek odlazi? Nije sretan ovdje s 
nama?" 


Ali nitko mu na to nije znao odgovoriti. 

Onda se Veliki Gorila digne i reče: 

"Mislim da bi smo svi zajedno trebali otići k nje- 
mu i zamoliti ga da ostane. Možda, ako mu na- 
pravimo novu kuću i veći krevet, te mu obećamo 
mnogo majmuna-slugu koji će za njega raditi i ži- 
vot mu učiniti ugodnim - možda tada neće htjeti 
otići." 

Tada ustane Či-Či, a svi drugi počeše šaptati: 
"S5šš! Gledaj! Ci-Ci, veliki putnik, želi govoriti!" 

A Či-Či reče ostalim majmunima: 

"Prijatelji moji, bojim se da nema koristi tražiti od 
doktora da ostane. On je dužan dosta novca u 
Puddlebyju i kaže da se mora vratiti i platiti 
dug." 

A majmuni ga upitaju: "Što je to NOVAC?" 

Či-Či im tada ispriča da u zemlji bijelih ljudi ništa 
ne možeš dobiti bez novca. Ništa ne možeš niti 
CINITI bez novca - odnosno, život bez novca je 
gotovo nemoguć. 

Neki od njih upitaju: "Što, zar ne možeš čak niti 
jesti i piti bez plaćanja?" 

A Ci-Ci niječno odmahne glavom. I onda im ispriča da je čak i on, dok je bio sa sviračem 
vergla, morao djecu prositi novac. 


Poglavica Čimpanza se okrene Starješini Orangutanu i reče: "Rođače, ljudi zasigurno jesu 
čudna stvorenja! Tko bi živio u takvoj zemlji? Milostivi moj bože, kako jadno!" 

Či-Či tada reče: 

"Kada smo krenuli k vama, nismo imali ni brod s kojim bismo prešli more ni novca da 
kupimo hranu za putovanje. Tada nam je jedan čovjek posudio nešto biškota, a mi smo 
mu obećali platiti kad se vratimo. I posudili smo brod od jednog mornara, ali se razbio o 
stijene kada smo stigli do obala Afrike. Doktor sada kaže da se mora vratiti i nabaviti 
tom mornaru drugi brod - jer je čovjek siromašan, a brod je bio sve što je imao." 
Majmuni su se na neko vrijeme utišali, sjedeći i dalje mirno na tlu i naporno razmišlja- 
jući. 

Na koncu Najveći Pavijan ustane i reče: 


"Mislim da ne bismo smjeli pustiti tog dobrog čovjeka da ode iz naše zemlje a da mu ne 
damo neki lijepi poklon kojega će sa sobom ponijeti, tako da zna da smo mu zahvalni za 
sve što je za nas učinio." 

A jedan mali, sitni crveni majmun, koji je sjedio na stablu iznad njih, poviče prema dolje: 
"I ja to mislim!" 

I onda su svi počeli klicati, stvarajući veliku buku: "Da, da! Dajmo mu najljepši poklon 
kojega je bijeli čovjek ikada dobio!" 

Sada su počeli razmišljati i jedan drugoga zapitkivati što bi bila najbolja stvar koju mu 
mogu dati. I jedan reče: "Pedeset vreća kokosa!" A drugi: "Sto grozdova banana! - Barem 
neće morati kupovati voće u 'Zemlji gdje se plaća za hranu'!" 

Ali Či-Či im reče da bi sve takve stvari bilo teško nositi toliko daleko i da bi istrunule pri- 
je nego što bi pojeli i polovicu. 

"Ako ga želite usrećiti", reče on, "darujte mu neku životinju. Budite sigurni da će mu to 
biti drago. Dajte mu neku rijetku životinju kakve nema u menažerijama." 

A majmuni ga upitaju: "Što su to MENAŽERIJE?" 

Či-Či im je tada objasnio da su menažerije ili zoološki vrtovi mjesta u zemlji bijelog čo- 
vjeka gdje se životinje drže u kavezima kako bi ljudi mogli doći i vidjeti ih. A majmuni 
su bili toliko šokirani da su rekli jedan drugome: 

"Ti ljudi su poput nerazumnih mladunaca - glupi i naivni. Ššš! On hoće reći: zatvor!" 
Onda su upitali Či-Čija koju bi to rijetku životinju trebali dati doktoru - neku koju bijeli 
čovjek nikada ranije nije vidio. Načelnik Surlaš upita: 

"Imaju li tamo iguanu?" 

Ali Či-Či reče: "Da, ima jedna u londonskom zoološkom vrtu." 

A drugi upita: "Imaju li okapija?" 

Ali Či-Či reče: "Da. U Belgiji, gdje me je moj verglaš kupio prije pet godina, imaju jednog 
okapija u velikom gradu koji se zove Antwerpen." 

A treći upita: "Imaju li gurnime-povuciga?" 

Či-Či tada reče: "Ne. Nijedan bijeli čovjek nije nikada vidio gurnime-povuciga. Dajmo 
mu to!" 

Deseto poglavlje: 


Najrjeđa od svih životinja 


osve sigurno, gurnime-povuciga su danas izumrli. To znači da ih sada više ne- 

ma. Ali nekoć davno, dok je doktor Dolittle još bio živ, nekoliko ih je još živjelo 

( u najdubljim džunglama Afrike, a čak su i onda bili jako, jako rijetki. Nisu imali 

repa, nego po jednu glavu na svakom kraju tijela i oštre rogove na svakoj od 

glava. Bili su jako plahi i strašno ih je teško bilo uloviti. Crni ljudi životinje naj- 

češće love tako da im se prišuljaju iza leđa dok one ne gledaju. Ali to ne možeš napraviti 

s gurnime-povuciga - jer bez obzira s koje strane mu se približiš, on te uvijek vidi. I zato 

nikad nisu uhvaćeni i nikad ih se nije moglo vidjeti u zoološkim vrtovima. Iako su mnogi 

od najvećih lovaca i najpametnijih vlasnika zooloških vrtova potrošili godine i godine 

tražeći gurnime-povuciga po džunglama po svakakvome vremenu, ni jedan nikada nije 

uhvaćen. Čak i tada, prije mnogo godina, bila je to jedina životinja na svijetu s dvije gla- 
ve. 


I majmuni su krenuli u lov na tu životinju po šumi. Nakon što su prešli podosta milja, 
jedan od njih pronađe neobične otiske stopa uz obalu neke rijeke, i oni su znali da jedan 
gurnime-povuciga mora biti jako blizu tog mjesta. 


Potom su krenuli uz riječnu obalu i nakon nekog vremena vidjeli jedno mjesto gdje je 
trava bila visoka i gusta, pa su pretpostavili da je on tu. 

Svi su se uhvatili za ruke i napravili veliki krug oko visoke trave. Gurnime-povuciga je 
čuo kako dolaze i pokušao je svim silama probiti majmunski obruč. Ali nije mogao. Kada 
je vidio da nema smisla pokušavati pobjeći, sjeo je i čekao da vidi što žele. 

Pitali su ga hoće li otići s doktorom Dolittleom i biti izložen u zemlji bijelog čovjeka. 

Ali on je odmahnuo objema glavama i rekao: "Naravno da ne!" 

Objasnili su mu da ga neće zatvoriti u kavez nego će se o njemu pažljivo brinuti. Rekli su 
mu i da je doktor vrlo dobar čovjek, ali da nema novca, a da će ljudi platiti da vide dvo- 
glavu životinju pa će se doktor obogatiti i moći platiti za brod kojega je posudio da bi 
došao u Afriku. 

Ali on odgovori: "Ne! Znate koliko sam ja plah - mrzim da me se gleda." I umalo počne 
plakati. 

I onda su ga tri dana pokušavali nagovoriti. 

A na kraju trećeg dana on reče da će poći s njima i najprije vidjeti kakav je čovjek taj dok- 
tor. 

I tako su se majmuni vratili s gurnime-povuciga. A kada su stigli do mjesta na kojemu se 
nalazila doktorova mala kuća od trave, pokucali su na vrata. 


Patka, koja je upravo pakirala kovčeg, reče: "Naprijed!" 

A Či-Či ponosno uvede životinju i pokaže je doktoru. 

"Što je zaboga to?", upita John Dolittle zureći u neobično stvorenje. 

"Bog nas sačuvao!", poviče patka. "Kako se ove dvije glave dogovaraju?" 

"Meni se čini da ni jedna nema nimalo pameti", reče pas Đip. 

"Ovo je, doktore", reče Či-Či, "gurnime-povuciga, najrjeđa životinja afričke džungle, je- 
dina dvoglava zvijer na svijetu! Odvedi ga sa sobom kući i obogatit ćeš se! Ljudi će pla- 
ćati da ga vide." 

"Bog nas sačuvao!", poviče patka. " Kako se ove dvije glave dogovaraju?" 


"Ali ja ne želim novac", reče doktor 


MAU 


"Da, želiš", reče patka Dab-Dab. "Zar si zaboravio kako smo morali navlačiti i potezati da 
bismo platili račune mesaru u Puddlebyju? A kako ćeš mornaru kupiti novi brod o ko- 
jemu si govorio - ako ne budemo imali novca da ga platimo?" 

"Mislio sam mu napraviti brod", reče doktor. 

"O, budi razuman!", poviče Dab-Dab. "Gdje ćeš nabaviti drvo i čavle s kojima ćeš ga na- 
praviti? - A osim toga, od čega ćemo živjeti? Bit ćemo siromašniji nego ikada kada se 
vratimo. Či-Či je potpuno u pravu: povedi ovo smiješno stvorenje sa sobom, hajde!" 


eLektire.skole.hr 1 











Hugh Lofting: Priča o doktoru Dolittleu 





il! 


"Pa, možda ima smisla to što govoriš", promrmlja doktor. "Sigurno će biti lijepi novi ku- 
ćni ljubimac. Ali želi li... hm - kako se zove? - zaista otići u drugu zemlju?" 

"Da, ići ću", reče gurnime-povuciga, koji je odmah vidio, po doktorovom licu, da je on 
čovjek kojemu se može vjerovati. "Bio si tako dobar prema ovdašnjim životinjama - a 
majmuni mi kažu da sam ja jedini koji odgovara. Ali moraš mi obećati da ćeš me, ako mi 
se ne svidi u zemlji bijelog čovjeka, vratiti natrag." 

"Da, naravno - sigurno, sigurno", reče doktor. "Oprosti, ali sigurno si u srodstvu s poro- 
dicom jelena, zar ne?" 


"Da", reče gurnime-povuciga, "s abesinskim gazelama, a i s azijskim divokozama, s maj- 
čine strane. Pra-pradjed mog oca bio je zadnji jednorog." 

"Jako zanimljivo!", promrmlja doktor i izvadi jednu knjigu iz kovčega kojega je Dab-Dab 
pakirao, te počne prevrtati stranice. "Da vidimo kaže li Buffon što o tome - " 

"Primijetila sam", reče patka, "da govoriš samo s jednima od svojih usta. Može li i druga 
glava govoriti?" 


"O, da", reče gurnime-povuciga. "Ali druga usta mi služe za jedenje - uglavnom. Tako 
mogu razgovarati dok jedem a da nisam nepristojan. Naš je narod uvijek bio jako pristo- 
jan." 

Kada je pakiranje bilo gotovo i kada je sve bilo spremno za polazak, majmuni su priredili 
veliku zabavu za doktora, na koju su došle sve životinje iz džungle. Imali su ananasa i 
manga i meda i svih mogućih finih stvari za jelo i piće. 

Kada su se svi najeli, doktor ustane i reče: 

"Prijatelji moji, ja nisam baš vješt u držanju dugih govora nakon jela, kao neki ljudi, a 
upravo sam se najeo mnogo voća i meda. Ali želim vam reći da sam jako tužan što napu- 
štam vašu lijepu zemlju. Budući da imam mnogo toga za obaviti u zemlji bijelog čovjeka, 
moram ići. Kada odem, upamtite da nikada ne smijete dopustiti da vam mušice slijeću 
na hranu prije nego što je pojedete, i ne spavajte na zemlji kada dolaze kiše. Ja - hm, hm 
- nadam se da ćete svi sretno živjeti!" 

Kada je doktor završio govor i sjeo, svi su majmuni dugo pljeskali rukama i jedan dru- 
gome govorili: "Neka se u našem narodu dugo pamti da je on sjedio i jeo s nama, ovdje 
pod stablima. Jer on je sigurno najveći od svih ljudi!" 


A Veliki Gorila, koji je u svojim dlakavim rukama imao snagu poput sedam konja, dovu- 
če jednu veliku stijenu do vrha stola i reče: 


"Ovaj kamen će za vječna vremena označavati to mjesto." 


I sve do danas, u srcu džungle, kamen i dalje tamo stoji. A majke majmunice, kada pro- 
laze šumom sa svojom obitelji, još uvijek pokazuju na njega iz grana i šapću svojoj djeci: 
"Ššš! Ono tamo je - gledajte - mjesto gdje je dobri bijeli čovjek sjedio i snama jeo u godi- 
ni velike bolesti!" 

A potom, kada je zabava završila, doktor i njegovi ljubimci krenuše na put prema obali. 
Svi su majmuni išli s njim sve do ruba svoje zemlje, noseći njegov kovčeg i torbe, kako bi 
ga ispratili. 

Jedanaesto poglavlje: 


Crni kraljević 


E rzo su stigli do obale rijeke, pa su zastali da se oproste. 


To je potrajalo, jer su sve te tisuće majmuna željele Johnu Dolittleu stisnuti 
% ruku. 





Potom, kad su doktor i njegovi ljubimci nastavili put sami, Polinezija reče: 


"Moramo lagano gaziti i tiho govoriti dok prolazimo kroz zemlju Jolliginki. 
Ako nas kralj čuje, poslat će svoje vojnike da nas opet uhvate, jer sam sigurna da je još 
uvijek jako ljut zbog varke koju sam napravila." 


"Ja se pitam", reče doktor, "gdje ćemo nabaviti novi brod s kojim ćemo se vratiti kući... Pa 
dobro, možda ćemo na plaži naći neki brod kojega nitko ne koristi. 'Prvo skoči a onda 
reci hop!'." 

Jednoga dana, dok su prolazili kroz jedan vrlo gusti dio šume, Či-Či ode naprijed kako bi 
potražio kokosove orahe. A dok ga nije bilo, budući da nisu toliko dobro poznavali staze 
u džungli, doktor i ostale životinje su se izgubili u dubokoj šumi. Lutali su okolo-naoko- 
lo, ali nisu mogli naći put prema obali. 

Či-Či se, kada ih nije nigdje mogao pronaći, jako uzruja. Penjao se na visoka stabla i gle- 
dao s najviših grana pokušavajući vidjeti doktorov visoki šešir, mahao je i vikao, zvao je 
sve životinje po imenu. Ali bez uspjeha. Činilo se da su posve nestali. 

A oni su se zaista bili posve izgubili. Odlutali su daleko od staze, a džungla je bila tako 
gusta, s grmljem i biljkama penjačicama i lozom, da su se ponekad jedva mogli micati, a 
doktor je morao izvaditi svoj džepni nož kako bi mogao krčiti put. Nabasali su na vlaž- 
na, močvarna područja, posve su se zapetljali u gusti i debeli slak, izgrebali su se na tr- 
nje, a dva su puta skoro izgubili torbu s lijekovima u šipražju koje raste po tlu. Činilo se 
da njihovim nevoljama nema kraja, jer nikako nisu uspijevali ponovno pronaći stazu. 


Napokon, nakon što su se tako potucali mnogo dana, nakon što su pokidali odjeću, a lica 
posve izblatnjavili, pogreškom su dolutali su do kraljevog vrta. Kraljevi ljudi su odmah 
istrčali i uhvatili ih. 

Ali Polinezija je odletjela na stablo u vrtu, a da je nitko nije vidio, i sakrila se. Doktora i 
ostale su odveli pred kralja. 

"Ha, ha!", vikne kralj. "Opet ste uhvaćeni! Ovaj put nećete pobjeći. Vodite ih sve natrag u 
zatvor i na vrata stavite dva lokota. Ovaj će bijeli čovjek ostatak svog života ribati moj 
kuhinjski pod!" 

I tako su doktora i njegove ljubimce odveli natrag u zatvor i zaključali ih. A doktoru su 
rekli da sutra ujutro mora početi ribati kuhinjski pod. 


Svi su bili jako nesretni. 


"Ovo je strašna muka", reče doktor. "Zbilja se moram vratiti u Puddleby. Onaj siroti mor- 
nar će misliti da sam ukrao njegov brod, ako se uskoro ne vratim kući... Pitam se jesu li 
ove šarke na vratima labave..." 


Ali vrata su bila jako čvrsta i čvrsto zaključana. Činilo se da se nikako ne može izaći. 
Gic-Gic je tada opet počeo plakati. 

Sve to vrijeme Polinezija je i dalje sjedila na stablu u vrtu palače. Šutjela je i treptala oči- 
ma. 


To je za Polineziju uvijek bio jako loš znak. Kad god ništa nije govorila i kad je treptala 
očima, to je značilo da je zbog nečega u nekakvoj nevolji i da razmišlja kako da stvari 
dovede u red. Ali onaj tko bi Polineziji ili njezinim prijateljima stvarao nevolje skoro bi 
uvijek kasnije zbog toga požalio. 

U tom času je ugledala Či-Čija kako skače s grane na granu, još uvijek u potrazi za dok- 
torom. Kada je Či-Či ugledao nju, došao je na njezino stablo i pitao je što se s njima do- 
godilo. 

"Doktora i sve životinje uhvatili su kraljevi ljudi i ponovno ih zatvorili", šapne Polinezija. 
"Izgubili smo se u džungli i dolutali smo pogreškom do vrta palače." 

"Ali zar ih ti nisi mogla voditi?", upita Či-Či, te počne grditi papigu što je dopustila da se 
izgube dok je on tražio kokosove orahe. 

"Za sve je kriva ona glupa svinja", reče Polinezija. "Stalno je silazio sa staze tražeći kori- 
jene đumbira. A ja sam bila zauzeta loveći ga i vraćajući ga, pa sam skrenula lijevo umje- 
sto desno kada smo stigli do močvare. - Ššš! - Gledaj! Kraljević Bumpo dolazi u vrt! Ne 
smije nas vidjeti. - Ne miči se, što god bilo!" 

A tamo je, zasigurno, bio kraljević Bumpo, kraljev sin, koji je otvarao vrtna vrata. Pod 
rukom je nosio knjigu bajki. Šetao je po šljunčanoj stazi, pjevušeći neku tužnu pjesmicu, 
dok nije stigao do kamene klupe točno ispod stabla na kojemu su se skrivali papiga i 
majmun. Onda je legao na klupu i počeo sam sebi čitati bajke. 


Či-Či i Polinezija su ga gledali, tiho i bez micanja. 

Nakon nekog vremena kraljev sin odloži knjigu i uzdahne umornim uzdahom. 

"Da sam barem BIJELI kraljević!", reče on sa sanjivim, dalekim pogledom u očima. 
Papiga tada, govoreći tankim, visokim glasom poput djevojčice, glasno reče: 

"Bumpo, netko te možda može pretvoriti u bijelog princa!" 

Kraljev sin ustane sa stolice i pogleda naokolo. 

"Što ja to čujem?", poviče. "Učinilo mi se da je slatka glazba vilinskog srebrenog glasa 
zazvonila s ove sjenice! Cudno!" 

"Vrijedni kraljeviću", reče Polinezija, stojeći jako mirno kako je Bumpo ne bi vidio, "rekao 
si krilate riječi istine! Jer to sam ja, Tripsitinka, kraljica vila, koja ti govorim. Krijem se u 
ružinom pupoljku." 

"O, reci mi, kraljice vila", poviče Bumpo stisnuvši veselo ruke, "tko me to može pobije- 
liti?" 

"U zatvoru tvog oca", reče papiga, "leži slavni čarobnjak, John Dolittle po imenu. Mnogo 
on zna o liječništvu i čaroliji i mnoga je čudesna djela izveo. Ali tvoj ga kraljevski otac 
pušta da čami u zatvoru kroz duge i dosadne sate. Idi k njemu, hrabri Bumpo, potajno, 
kada sunce zađe, i pazi - postat ćeš najbjelji kraljević koji je ikada osvojio neku ljepoticu! 
Dosta sam govorila! Moram sada ići natrag u vilinsku zemlju. Zbogom!" 

"Zbogom!", poviče kraljević. "Tisuću puta hvala, dobra Tripsitinka!" 

Pa sjedne ponovno na klupu sa smiješkom na licu, čekajući da sunce zađe. 





... i počeo sam sebi čitati bajke. 

Dvanaesto poglavlje: 


Liječništvo i čarolija 


= rlo, vrlo tiho, pazeći da je nitko ne vidi, Polinezija se tada iskrala sa stabla i 
odletjela do zatvora. 





Vidjela je kako Gic-Gic proviruje njuškom kroz rešetke na prozoru, pokuša- 
vajući onjušiti miris kuhanja koji je dolazio iz kuhinje u palači. Rekla je praš- 
čiću da na prozor pozove doktora, jer mora s njim razgovarati. I Gic-Gic ode i probudi 
doktora, koji je upravo drijemao. 


"Slušaj", šapne papiga kada se na prozoru pojavilo Dolittleovo lice. "Kraljević Bumpo će 
noćas doći ovamo da te vidi. A ti moraš pronaći neki način da ga pobijeliš. Ali neka ti 
prvo obeća da će otvoriti vrata i pronaći ti brod kojim možeš preploviti more." 


"To je jako dobro", reče doktor. "Ali nije baš tako jednostavno pretvoriti crnog čovjeka u 
bijelog. Ti kao da pričaš o haljini koju treba obojiti. Nije to tako jednostavno. 'Kada leo- 
pard izgubi točke, ili Etiopljanin promijeni boju kože', znaš kako se kaže?" 

"Ništa o tome ne znam", reče Polinezija nestrpljivo. "Ali ovoga čovjeka MORAŠ pobijeliti. 
Smisli neki način - dobro razmisli. Imaš mnogo lijekova u torbi. On će za tebe učiniti sve 
ako mu promijeniš boju kože. To ti je jedini način da izađeš iz zatvora." 


"Pa, pretpostavljam da bi to MOGLO biti moguće", reče doktor. "Da vidim - ", pa ode do 
svoje torbe s lijekovima, mrmljajući nešto o "djelovanju slobodnog klora na životinjski 
pigment - možda cinkova mast kao privremena mjera, gusto namazana - " 

I te noći kraljević Bumpo potajno dođe do doktora u zatvor, te mu reče: 

"Bijeli čovječe, ja sam nesretni princ. Prije mnogo godina tražio sam Uspavanu ljepoticu, 
o kojoj sam čitao u knjizi. I nakon što sam dugo vremena putovao po svijetu, napokon 
sam je našao i nježno poljubio kako bi je probudio - onako kako je pisalo u knjizi. A ona 
se zbilja probudila. Ali kada je ugledala moje lice, povikala je: 'O, pa on je crn!' I pobjegla 
je i nije se htjela za mene udati - nego je otišla opet spavati negdje drugdje. I tako sam se 
vratio, ispunjen tugom, u kraljevstvo svoga oca. Čujem sada da si ti veliki čarobnjak i da 
imaš mnogo moćnih napitaka. Pa sam došao k tebi potražiti pomoć. Ako me pobijeliš, 
tako da se mogu vratiti Uspavanoj ljepotici, dat ću ti pola svoga kraljevstva i što god još 
budeš tražio." 

"Kraljeviću Bumpo", reče doktor, gledajući zamišljeno bočice u svojoj torbi, "a ako ti sa- 
mo kosu obojim u lijepu svijetlu boju - hoće li to biti dovoljno da se usrećiš?" 


"Ne", reče Bumpo. "Ništa me drugo ne može zadovoljiti. Moram postati bijeli kraljević." 

"Znaš da nije lako promijeniti boju jednog kraljevića", reče doktor. "To je jedna od najte- 
žih zadaća svakom čarobnjaku. Želiš samo da ti pobijelim lice, zar ne?" 

"Da, to bi bilo sve", reče Bumpo. "Zato što ću nositi sjajni oklop i čelične rukavice, kao i 
svi drugi bijeli kraljevići, i jahat ću konja." 

"Mora li tvoje lice biti posvuda bijelo?", upita doktor. 

"Da, posvuda", reče Bumpo, "a htio bih i da mi oči budu plave, ali pretpostavljam da bi 
to bilo jako teško postići?" 

"Da, bilo bi", reče doktor brzo. "Pa, učinit ću za tebe što mogu. No, morat ćeš biti jako 
strpljiv - znaš da s nekim lijekovima nikad ne možeš biti posve siguran. Možda ću mora- 
ti pokušati dva ili tri puta. Ti imaš čvrstu kožu - zar ne? Da, to je u redu. Dođi sada 
ovamo na svjetlo - o, ali prije nego što išta napravim, moraš prvo otići do plaže i pripre- 
miti jedan brod, s dovoljno hrane, kojim ću preploviti more. Nikome o ovome nemoj reći 
ni riječi. A kada napravim to što od mene tražiš, moraš mene i sve moje životinje pustiti 
iz zatvora. Obećaj - zakuni se krunom Jolliginkija!" 


I kraljević dade obećanje i ode na obalu pripremiti brod. 


Kada se vratio i rekao da je sve spremno, doktor reče patki Dab-Dab da donese zdjelu. 
Onda je u zdjeli pomiješao mnogo lijekova i rekao Bumpu da u nju umoči svoje lice. 


Princ se nagne i stavi svoje lice u zdjelu - sve do ušiju. 


Držao je lice unutra duže vrijeme - toliko dugo da se činilo da se doktor strašno uplašio i 
uznemirio, jer je stajao malo na jednoj pa malo na drugoj nozi, gledajući bočice koje je 
koristio za tu smjesu i opet i opet čitajući natpise na njima. Zatvorska ćelija se ispunila 
jakim mirisom, nalik mirisu crnog papra koji gori. 

Napokon kraljević podigne lice iz zdjele, snažno dišući. A sve životinje vrisnuše u čudu. 


Jer kraljevićevo je lice postalo bijelo kao snijeg, a njegove oči, koje su imale smeđu boju 
poput blata, postale su sivkaste! 


Kada mu je John Dolittle dao ogledalce da se ogleda, on počne pjevati od sreće i plesati 
po zatvoru. Ali doktor ga upozori da ne stvara toliku buku, te mu, kada je u žurbi zatvo- 
rio svoju torbu s lijekovima, reče da otvori vrata zatvora. 


Bumpo ga je molio da mu ostavi ogledalce, jer je to bilo jedino ogledalo u cijelom kraljev- 
stvu Jolliginki, a on se htio cijeli dan gledati. Ali doktor mu reče da mu treba za brijanje. 


Kraljević tada izvadi snop bakrenih ključeva iz džepa i otključa veliki dvostruki lokot. A 
doktor sa svim svojim životinjama otrči što je brže mogao do obale, dok se Bumpo na- 
slonio na zid prazne tamnice, smijući se veselo za njima, a njegovo veliko lice je sjajilo 
poput ulaštene slonovače na mjesečini. 

Kada su stigli do obale, vidjeli su Polineziju i Či-Čija kako ih čekaju na stijeni u blizini 
broda. 

"Žao mi je zbog Bumpa", reče doktor. "Bojim se da lijek kojega sam koristio neće trajati. 
Vjerojatno će već sutra ujutro kada se probudi biti crn kao i prije - i baš zato mu nisam 
htio ostaviti ogledalo. Ali onda opet, MOŽDA i ostane bijel - ovu smjesu nikada ranije 
nisam koristio. Zaista, i ja sam sam bio iznenađen kada sam vidio da lijek djeluje tako 
dobro. Ali morao sam nešto učiniti, zar ne? - Nisam valjda mogao čistiti kraljevu kuhinju 
cijeli svoj život. Kuhinja je tako prljava! - Vidio sam je kroz zatvorski prozor. - Dobro, 
dobro! - Jadni Bumpo!" 


"O, sigurno će otkriti da smo se s njim samo našalili", reče papiga. 

"Nisu nas imali razloga zatvoriti", reče Dab-Dab, ljutito mahnuvši repom. "Nismo im 
učinili ništa nažao. Neka mu i bude ako opet postane crn! Nadam se da će biti jako crn." 


"Ali ON nije ni za što kriv", reče doktor. "Njegov otac kralj nas je zatvorio - nije to bila 
Bumpova pogreška... Pitam se bih li se morao vratiti i ispričati... - O, pa dobro, poslat ću 
mu bombona kada se vratim u Puddleby. A tko zna? - možda na koncu i ostane bijel." 


"Uspavana ljepotica se nikada za njega neće udati, čak i ako ostane", reče Dab-Dab. "Iz- 
gledao je bolje onakav kakav je bio, po meni. Ali nikad neće biti ništa drugo nego ružan, 
bez obzira koje boje bio." 


"Ipak, ima dobro srce", reče doktor, "romantično, naravno - ali dobro srce. Na koncu, ka- 
že se: 'Ljepota se po djelima poznaje'." 

"Ne vjerujem da je deran uopće pronašao Uspavanu ljepoticu", reče pas Đip. "Vjerojatno 
je poljubio neku debelu seljakovu ženu koja je drijemala pod nekom jabukom. Nju se ne 
može kriviti što se uplašila! Pitam se koga će ovaj put poljubiti. Blesava posla!" 

Tada gurnime-povuciga, bijeli miš, Gic-Gic, Dab-Dab, Đip i sova Tu-Tu odoše na brod s 
doktorom. Ali Či-Či, Polinezija i krokodil su ostali, jer je Afrika bila njihov pravi dom, 
zemlja u kojoj su rođeni. 


A kada je doktor stao na brod, pogledao je preko ograde more. I odmah se sjetio da ih 
nitko ne zna odvesti natrag do Puddlebyja. 


Široko, široko more izgledalo je strašno veliko i samotno na mjesečini, pa se on počeo 
pitati hoće li se izgubiti kada iz vida izgube kopno. 

Ali dok se još tako mislio, začuju oni čudan zvuk, visoko na nebu, kako dolazi iz tame. 
Sve životinje se prestanu opraštati i poslušaju. 

Zvuk je postajao sve jači i deblji. Činilo se da im se približava - zvuk koji nalikuje na je- 
senski vjetar koji puše kroz lišće topole, ili na snažnu, snažnu kišu koja lupa po krovu. 

A Đip, podigavši nos i ispravivši rep, reče: 

"Ptice! - Milijuni ptica - koje brzo lete - to je to!" 

Svi tada pogledaju prema gore. A tamo su mogli vidjeti kako preko mjeseca, poput veli- 
kog roja sitnih mrava, prolijeće tisuće i tisuće malih ptica. Uskoro se činilo da se njima 
ispunilo cijelo nebo, a i dalje ih je pristizalo još - još i još. Bilo ih je toliko da su prekrile 
cijeli mjesec, toliko da on više nije sijao, a more je postalo tamno i crno - baš kao kada 
olujni oblak prelazi preko sunca. 


I sve se te silne ptice tada približe, klizeći iznad vode i kopna, a noćno nebo se očisti, pa 
je mjesec sjajio kao i prije. No, nisu se ni oglasile, ni kliktale, ni pjevale - nije bilo nika- 
kvog zvuka osim tog snažnog šuštanja perja koje se sve više i više pojačavalo. Kada su 
počele slijetati na pijesak, na brodske konope - baš svugdje osim na stabla - doktor je 
mogao vidjeti da imaju plava krila i bijela prsa, i vrlo kratke noge prekrivene paperjem. 
Čim su sve pronašle mjesto, odjednom više nije bilo nikakve buke - sve je bilo tiho, sve je 
bilo mirno. 

I u tihoj mjesečini John Dolittle reče: 

"Nisam ni shvatio da smo u Africi bili toliko dugo. Kad stignemo kući već će skoro biti 
ljeto. Jer ovo se lastavice vraćaju. Lastavice, hvala vam što ste nas čekale! To je jako lijepo 
od vas. Sada se ne moramo bojati da ćemo se izgubiti na moru... Podignite sidro i razvijte 
jedra!" 

Kada se brod počeo kretati po vodi, oni koji su ostali, Či-Či, Polinezija i krokodil, jako se 
rastuže. Jer nikad u životu nisu upoznali nikoga koga su toliko voljeli kao doktora Johna 
Dolittlea iz Puddlebyja na močvari. 


I nakon što su mu još jednom i još jednom i još jednom rekli "Zbogom!", još su stajali ta- 
mo na stijenama, gorko plačući i mašući sve dok brod nije nestao iz vida. 


ra JJI OT 
...... 


Gb # ih d ini 

.. gorko plačući i mašući sve dok brod nije nestao iz vida. 

Trinaesto poglavlje: 


Crvena jedra i plava krila 


igurno ploveći prema kući, doktorov brod je morao proći pored Berberske oba- 
le. To je obala velike pustinje Sahare, divlje i pusto mjesto - sami pijesak i stije- 
ne. A tu su živjeli Berberski gusari. 


/ Ti su gusari, zla sorta ljudi, sačekivali mornare koji bi na njihovim obalama do- 

živjeli brodolom. A često bi također, kada bi vidjeli da prolazi neki brod, isplo- 
Vili u svojim brzim jedrilicama i progonili ga. Kad bi na moru uhvatili neki brod poput 
ovoga, sve bi s njega pokrali, odveli bi ljude, a brod potopili i odjedrili natrag u svoju 
Berbersku zemlju pjevajući pjesme i osjećajući se ponosno zbog zlodjela koje su počinili. 
Potom bi natjerali ljude koje su uhvatili da kući pošalju pisma u kojima od svojih prijate- 
lja traže novac. A ako im prijatelji ne bi poslali novac, gusari bi te ljude bacili u more. 





I sada, jednog sunčanog dana, doktor i Dab-Dab su za vježbu šetali gore-dolje po palubi. 
Puhao je lijepi i svježi povjetarac i tjerao brod, a svi su bili sretni. Odjednom Dab-Dab 
ugleda jedra nekog drugog broda, dosta iza njih, na rubu mora. To je jedro bilo crveno. 


"Ne sviđa mi se to jedro", reče Dab-Dab. "Imam osjećaj da to nije prijateljski brod. Bojim 
se da nam stižu nove nevolje." 


Đip, koji je ležao i drijemao nedaleko od nje, počne režati i govoriti u snu. 


"Njušim kako se peče govedina", promrmlja, "slabije pečena govedina - sa smeđim uma- 
kom." 

"Bože milostivi!", poviče doktor. "Što je s tim psom? Zar on i NJUŠI u snu - osim što pri- 
ča u snu?" 

"Čini se da je tako", reče Dab-Dab. "Svi psi mogu njušiti u snu." 

"Ali što on to njuši?", upita doktor. "Na našem se brodu ne peče govedina!" 

"Ne", reče Dab-Dab. "Pečena govedina mora da je na onom tamo drugom brodu." 

"Ali taj je brod udaljen deset milja", reče doktor. "Sigurno ne može njušiti tako daleko!" 
"O, da, itekako može", reče Dab-Dab. "Pitaj ga!" 

Đip tada, i dalje čvrsto spavajući, opet počne režati, a njegova se usta ljutito nakrive, po- 
kazujući njegove čiste, bijele zube. 

"Njušim zle ljude", zareži, "najgore ljude koje sam ikad nanjušio. Njušim nevolju. Njušim 
borbu - šest zlih protuha bori se s jednim hrabrim čovjekom. Zelim mu pomoći. Vau- 
000-VAU!'". Zalaje on glasno i probudi se s iznenađenim izrazom na licu. 

"Vidiš!", poviče Dab-Dab. "Onaj brod se približio. Mogu se razaznati njegova tri jedra - 
sva su crvena. Tko god to bio, ide za nama... Pitam se tko je to!" 

"To su zli mornari", reče Đip, "a njihov je brod vrlo brz. To moraju biti gusari iz Berber- 
ske zemlje." 

"Dobro, moramo podignuti još jedara na našem brodu", reče doktor, "da možemo ići brže 
i pobjeći im. Otrči dolje, Đip, i donesi mi sva jedra koja nađeš!" 

Pas pohita u potpalublje i dovuče sva jedra koja je uspio pronaći. 

No i kada su sva ta jedra podigli na jarbol da bolje uhvate vjetar, brod im nije išao ni pri- 
bližno toliko brzo kao gusarski - koji im se približavao odostraga, sve bliže i bliže. 

"Ovaj brod kojega nam je dao kraljević je loš", reče praščić Gic-Gic, "najsporiji kojega je 
mogao naći, mislim. Lakše bi dobio utrku jedreći u zdjeli juhe nego pobjegao od gusara u 
ovoj staroj olupini. Pogledajte kako su nam se približili! - Već se mogu vidjeti brkovi na 
licima ljudi - njih šest. Sto ćemo sad?" 

Doktor tada reče patki Dab-Dab da odleti i kaže lastavicama da im se približavaju gusari 
u brzom brodu, te ih pita što da rade. 





To moraju biti gusari iz Berberske zemlje. 

Kada su lastavice to čule, sve su se spustile na doktorov brod, i rekle mu da rasplete ne- 
koliko dugačkih komada konopa i od njih napravi nekoliko tankih struna, što brže može. 
Potom su krajeve tih konopa privezali za pramac broda, a lastavice su uhvatile konope 
za drugi kraj svojim nogama i poletjele vukući brod. 


I premda lastavice nisu baš jako snažne kada su same jedna ili dvije, ako ih ima ovoliko 
mnogo - to je nešto posve drugo! A za doktorov brod bilo je privezano tisuću struna i 
dvije tisuće lastavica vuklo je svaku od struna - a sve su bile strašno brzi letači. 


I doktor je uskoro plovio toliko brzo da je morao objema rukama pridržavati svoj šešir, 
jer mu se činilo kao da i sam brod leti kroz valove koji su se pjenili i lomili zbog njihove 
brzine. 

Sve životinje na brodu počeše se smijati i plesati u divljem vjetru, jer kada su pogledale 
prema gusarskom brodu, mogle su vidjeti da se smanjio, umjesto da se povećava. Crve- 
na jedra su ostala daleko, daleko iza njih. 

Četrnaesto poglavlje: 


Štakori upozoravaju 


akako, vući brod po moru nije lagan posao. Nakon dva ili tri sata lastavice su 
Hi “ih osjetile umor u krilima i počelo im je nestajati daha. Tada su poručile doktoru 
: s na brodu da će se uskoro morati odmoriti i da će zato odvući brod do jednog 
“otoka u blizini, te ga sakriti u jednom dubokom zaljevu dok ne povrate dah 

kako bi mogle nastaviti. 





I doktor tada ugleda otok o kojemu su govorile. Na sredini je imao vrlo lijepu, visoku, 
zelenu planinu. 


Kada je brod sigurno doplovio do zaljeva u kojemu ga se nije moglo vidjeti s otvorenog 
mora, doktor reče da će se iskrcati na otok i potražiti vodu - jer na brodu više nije bilo 
vode za piće. A životinjama reče da se i one iskrcaju i prohodaju po travi kako bi pružile 
noge. 

I dok su se sada tako iskrcavali, doktor primijeti da iz potpalublja izlazi gomila štakora, 
koji su također napuštali brod. Đip počne trčati za njima, jer mu je hvatanje štakora uvi- 
jek bila omiljena igra. Ali doktor mu kaže da prestane. 

A jedan veliki crni štakor, koji je, čini se, nešto htio reći doktoru, dopuže tada plaho po 
ogradi, gledajući psa kutkom svoga oka. Nakon što se nervozno zakašljao dva ili tri puta, 
očistio svoje brkove i obrisao usta, reče: 


"Hm - ovaj - znate da svi brodovi u sebi imaju štakore, doktore, zar ne?" 
A doktor reče: "Da." 

"I čuli ste da štakori uvijek napuštaju brod koji tone?" 

"Da", reče doktor, "tako sam čuo." 


"Ljudi", reče štakor, "uvijek o tome govore s podsmjehom - kao da je to nešto nečasno. 
Ali ne možete nas radi toga kriviti, zar ne? Na koncu, tko ZELI ostati na brodu koji tone, 
ako može pobjeći?" 

"To je posve prirodno", reče doktor, "posve prirodno. U potpunosti razumijem... Ima li - 
ima li još nešto što mi želiš reći?" 

"Da", reče štakor. "Želim vam reći da mi napuštamo ovaj brod. Ali htjeli smo vas upozo- 
riti prije nego odemo. Ovo je jako loš brod. Nije siguran. Bokovi mu nisu dovoljno čvrsti. 
Daske su mu trule. Još prije sutra navečer potonut će na dno mora!" 


"Ali kako ti to znaš?", upita doktor. 

"Mi uvijek znamo", odgovori štakor. "U vršcima naših repova pojavi se taj osjećaj pecka- 
nja, kao kad ti utrne noga. Jutros, u šest sati, dok sam doručkovao, moj me je rep iznena- 
da počeo peckati. Isprva sam pomislio da mi se to vratio moj reumatizam. Pa sam otišao 
pitati svoju tetku kako se ona osjeća - sjećate se nje? - velika, šarena štakorica, jako mr- 
šava, koja vas je prošlog proljeća u Puddlebyju došla posjetiti zbog žutice? Pa - i ONA 
mi reče da je rep strašno pecka! I tada smo sigurno znali da će ovaj brod potonuti za ma- 
nje od dva dana, pa smo odlučili napustiti ga čim se dovoljno približimo nekom kopnu. 
Ovo nije dobar brod, doktore. Nemojte više njime ploviti, jer sigurno ćete se utopiti... 
Zbogom! Mi idemo potražiti neko zgodno mjesto na kojemu ćemo živjeti na ovome oto- 
ku." 


PA 


\ .$ 


bI ps 
pre -... o E = ps€ 





"I čuli ste da štakori uvijek napuštaju brod koji tone?" 


"Zbogom!", reče doktor. "I mnogo vam hvala što ste mi ovo rekli. Vrlo brižno od vas - 
vrlo! Pozdravite mi svoju tetku. Savršeno je se sjećam... Pusti tog štakora na miru, Đip! 
Dođi! Lezi!" 

Doktor i sve njegove životinje se iskrcaju s broda, noseći kante i lonce, kako bi na otoku 
potražili vodu dok se lastavice odmaraju. 

"Pitam se kako se ovaj otok zove", reče doktor dok se penjao po padini planine. "Čini se 
jako ugodno mjesto. Koliko samo tu ima ptica!" 

"He, ovo su Kanarski otoci", reče Dab-Dab. "Čuješ li da pjevaju kanarinci?" 

Doktor zastane i posluša. 

"Da, sigurno - naravno!", reče on. "Kako sam glup! Pitam se mogu li nam oni reći gdje 
možemo pronaći vodu." 

A kanarinci, koji su čuli sve o doktoru Dolittleu od ptica selica koje su tuda prolazile, 
dođu odmah k njemu i odvedu ga do jednog lijepog izvora hladne, bistre vode, gdje se 
kanarinci obično kupaju, te mu pokažu lijepe livade na kojima raste sjeme za ptice, kao i 
sve druge ljepote svog otoka. 

A gurnime-povuciga je bio sretan što su tu došli, jer je zelenu travu volio više od suhih 
jabuka koje je jeo na brodu. Gic-Gic zaskviči od veselja kada je pronašao jednu dolinu 
punu divlje šećerne trske. 

Malo kasnije, kada su se svi obilno najeli i napili, pa su ležali na leđima dok su im kana- 
rinci pjevali, dvije lastavice žurno dolete, vrlo usplahirene i uzrujane. 

"Doktore!", poviču one, "U zaljev su došli gusari i popeli su se na tvoj brod. Upravo u 
potpalublju traže što bi mogli ukrasti. Ostavili su svoj brod bez ikoga. Ako požurite na 
obalu, možete se ukrcati na njihov brod - koji je jako brz - i pobjeći. Ali morate požuriti!" 
"To je izvrsna ideja", reče doktor, "genijalna!" 

I okupi on odmah sve svoje životinje, reče "Zbogom!" kanarincima, pa otrči na plažu. 
Kada su došli do obale, vidjeli su gusarski brod s tri crvena jedra kako stoji u vodi, a - 
baš kako su lastavice rekle - na njemu nije bilo nikoga. Svi su gusari bili u potpalublju 
doktorovog broda, gdje su tražili što bi mogli ukrasti. 


I John Dolittle reče svojim životinjama da hodaju jako tiho, pa su svi otpuzali na gusarski 
brod. 

Petnaesto poglavlje: 


Berberski Zmaj 


to, sve bi bilo prošlo dobro, da praščić nije uhvatio prehladu dok je jeo vlažnu 
šećernu trsku na otoku. Evo što se dogodilo... 

Nakon što su bez imalo buke podigli sidro, te vrlo, vrlo oprezno isplovili bro- 
dom iz zaljeva, Gic-Gic iznenada tako glasno kihne da su gusari na drugom 
brodu istrčali na palubu da vide kakva je to buka. 





Cim su vidjeli da im doktor bježi, zaplovili su drugim brodom ravno prema ulazu u za- 
ljev, tako da doktor ne može izaći na otvoreno more. 


Vođa tih zlih ljudi (koji se zvao "Ben Ali, Zmaj") zaprijeti tada šakom doktoru i poviče 
preko vode: 

"Ha! Ha! Uhvaćen si, dragi moj prijatelju! Mislio si mi pobjeći mojim brodom, a? Ali nisi 
ti dovoljno dobar mornar da pobijediš Ben Alija, Berberskog Zmaja. Hoću tu tvoju patku 
- i svinju isto! Imat ćemo svinjske kotlete i pečenu patku večeras za večeru. A prije nego 
što te pustim da odeš kući, morat ćeš od svojih prijatelja tražiti da mi pošalju škrinju pu- 
nu zlata!" 

Jadni Gic-Gic počne jecati, a Dab-Dab se spremi poletjeti kako bi spasila život. Ali sova 
Tu-Tu šapne doktoru: 


"Pusti ga da priča, doktore. Budi fin prema njemu. Naš će stari brod uskoro potonuti - 
štakori su rekli da će biti na dnu mora prije sutra navečer - a štakori nikada ne griješe. 
Budi fin dok brod ispod njega ne potone. Zabavi ga pričom." 


"Što, do sutra navečer?", reče doktor. "Pa, potrudit ću se... Da vidim - o čemu da pri- 
čam?" 

"O, pusti ih, neka samo dođu", reče Đip. "Mi se možemo boriti s prljavim protuhama. 
Ima ih samo šest. Neka dođu. Baš bih htio ispričati onom ovčaru iz susjedstva, kada se 
vratimo kući, kako sam ugrizao pravoga gusara. Neka dođu! Možemo se s njima boriti." 
"Ali oni imaju pištolje i mačeve", reče doktor. "Ne, to ne bi bilo dobro. Moram s njima 
govoriti... Gledaj ovamo, Ben Ali - " 

Ali prije nego što je doktor stigao reći bilo što drugo, gusari se počeše približavati svojim 
brodom, smijući se razdragano i govoreći jedan drugome: "Tko će prvi uloviti svinju?" 
Jadni Gic-Gic se strahovito uplašio, a gurnime-povuciga počne oštriti svoje rogove za 
borbu, trljajući ih o jarbol broda, dok je Đip skakutao u zrak, lajao i nazivao Ben Alija ru- 
žnim riječima na psećem jeziku. 

"Gledaj ovamo, Ben Ali - " 


No tada se činilo da nešto s gusarima nije u redu. Prestali su se smijati i sipati šale, izgle- 
dali su zbunjeno - nešto ih je uznemirilo! 

Ben Ali tada, zureći u svoje noge, iznenada zaurla: 

"Munje i gromovi! - Ljudi, BROD PROPUŠTA!" 

I tada drugi gusari pogledaju preko boka i vidješe da brod zaista postaje sve niži i niži u 
vodi. Pa jedan od njih reče Ben Aliju: 

"Ako ovaj stari brod zbilja tone, trebali bismo vidjeti štakore kako ga napuštaju." 

A Đip im s drugog broda dovikne: 

"Vi varalice, nema tu više štakora! Otišli su još prije dva sata! 'Ha, ha' vam, dragi moji 
prijatelji!" 

No naravno, ljudi ga nisu razumjeli. Uskoro je pramac broda počeo ići dolje i dolje, sve 
brže i brže - dok se nije činilo kao da brod dubi na glavi, a gusari su se morali držati za 
ogradu i jarbole i konope i bilo što, da ne bi skliznuli u more. Potom je more uz tutnjavu 
počelo izlaziti kroz sve prozore i vrata. I napokon se brod potopio sve do dna mora, 
stvarajući zastrašujući zvuk grgljanja, a šest zlih ljudi su ostali plutati u dubokoj vodi 
zaljeva. 

Neki od njih počnu plivati prema obalama otoka, dok su drugi pokušali doći do broda 


na kojemu je bio doktor. Ali Đip ih je grizao za nosove, pa su se bojali popeti uz bok bro- 
da. 








eLektire.skole.hr 58 





Hugh Lofting: Priča o doktoru Dolittleu 





Tada odjednom svi zaviču u velikom strahu: 

"MORSKI PSI! Dolaze morski psi! Pustite nas na brod prije nego što nas pojedu! Upo- 
moć, upomoć! - Morski psi! Morski psi!" 

I doktor je sada mogao vidjeti, po cijelom zaljevu, peraje tih velikih riba kako hitro jure 
kroz vodu. 

A jedan veliki morski pas dođe blizu broda i, izbacivši njušku iz vode, reče doktoru: 

"Jesi li ti John Dolittle, slavni doktor za životinje?" 

"Jesam", reče doktor Dolittle. "To je moje ime." 

"Dobro", reče morski pas, "znamo da su ovi gusari zlikovci - osobito Ben Ali. Ako te uz- 
nemiravaju, rado ćemo ih za tebe pojesti - a onda više neće biti problema." 

"Hvala vam", reče doktor. "To je zbilja jako pažljivo. Ali mislim da ih ne morate pojesti. 
Samo nemojte nikome od njih dopustiti da izađe na obalu dok vam ja ne kažem - neka 
plivaju naokolo, u redu? I molim vas, natjerajte Ben Alija da dopliva ovamo, da mogu s 
njim porazgovarati." 

Morski pas se okrene i potjera Ben Alija prema doktoru. 

"Slušaj, Ben Ali", reče John Dolittle nagnuvši se preko boka broda. "Bio si jako zao čovjek 
i znam da si pobio mnogo ljudi. Ovi morski psi upravo su mi ponudili da te za mene po- 
jedu - a zaista bi bilo dobro osloboditi more vaše napasti. Ali ako mi obećaš da ćeš na- 
praviti ono što ti kažem, pustit ću vas da odete." 

"Što moram napraviti?", upita gusar, gledajući poprijeko na velikog morskog psa koji mu 
je ispod vode njuškao nogu. 

"Ne smiješ više nikoga ubiti", reče doktor. "Moraš prestati krasti, nikad više ne smiješ 
potopiti nijedan brod, moraš prestati biti gusar." 

"Ali što ću onda raditi?", upita Ben Ali. "Kako ću živjeti?" 

"Ti i svi tvoji ljudi možete otići na ovaj otok i uzgajati sjemenke za ptice", odgovori mu 
doktor. "Možete uzgajati sjemenke za kanarince." 

Berberski Zmaj se problijedi od bijesa. "UZGAJATI SJEMENKE ZA PTICE!", zaurla s ga- 
đenjem. "Zar ne mogu biti mornar?" 

"Ne", reče doktor, "ne možeš. Dovoljno si dugo bio mornar - i poslao si mnoge dobre 
brodove i dobre ljude na dno mora. I zato ostatak života moraš biti mirni seljak. Morski 
pas čeka! Ne gubi više njegovo vrijeme. Odluči se!" 

"Munje i gromovi!", promrmlja Ben Ali, "SJEMENKE ZA PTICE!" Pogleda tada opet dolje 
u vodu i vidje kako velika riba njuška drugu njegovu nogu. 

"No dobro", reče on tužno. "Bit ćemo seljaci." 

"I zapamti", reče doktor, "ako ne održiš svoje obećanje, počneš li opet ubijati i krasti, ja ću 
za to doznati, jer će mi to doći reći kanarinci. I budi posve siguran da ću naći načina kako 
da te kaznim. Jer iako ja možda ne znam ploviti toliko dobro kao ti, dokle god su ptice i 
zvijeri i ribe moji prijatelji, ne moram se bojati vođe gusara - pa čak ni kad on sam sebe 
naziva "Berberski Zmaj". Sada idi i budi dobar seljak i živi u miru." 

Doktor se tada okrene velikom morskom psu, pa mu mašući rukom reče: 


"Sve u redu. Pusti ga da otpliva na obalu." 

Šesnaesto poglavlje: 


Tu-Tu dobro čuje 


vala!", reče doktor još jednom morskim psima, pa on i njegovi ljubimci opet 
isplove na put kući, hitrim brodom s tri crvena jedra. 

Dok su se kretali prema otvorenom moru, sve životinje siđu u potpalublje 
kako bi vidjele kakav je njihov novi brod iznutra, dok se doktor naslonio na 
ogradu na krmi broda, s lulom u ustima, i gledao kako Kanarski otoci nestaju u plavom 
sutonu. 





Dok je tamo stajao, pitajući se kako se majmuni snalaze - i kako će izgledati njegov vrt 
kada se vrati u Puddleby, po stepenicama se dogega Dab-Dab, smijući se, puna novosti. 


"Doktore", poviče ona. "Ovaj gusarski brod je naprosto prekrasan - apsolutno! Kreveti u 
potpalublju su od svile žute poput jaglaca, sa stotinama velikih jastuka. Na podovima su 
debeli, meki tepisi. Posuđe je od srebra, a ima i obilje krasnih stvari za jelo i piće - pravih 
specijaliteta! Ostava je - pa, ostava je poput dućana, baš tako! Nikad u životu nisi vidio 
ništa takvoga - pomisli samo - imaju pet različitih vrsta sardina, ti ljudi! Dođi vidjeti... O, 
a našli smo dolje i malu sobu čija su vrata zaključana, pa smo svi poludjeli od radozna- 
losti da vidimo što ima unutra. Đip kaže da možda tu gusari drže svoje blago. Ali ne 
možemo otvoriti vrata. Siđi dolje i pogledaj možeš li ih ti otvoriti." 

Doktor se spusti u potpalublje i uvjeri se da je brod zaista lijep. Životinje je našao okup- 
ljene oko malih vrata. Sve su govorile u isti glas, pokušavajući pogoditi što je unutra. 
Doktor pritisne kvaku, ali se vrata nisu dala otvoriti. Potom su se svi dali u potragu za 
ključem. Tražili su ispod otirača, pogledali su ispod svih tepiha, tražili su u svim vitri- 
nama i ladicama i ormarima - u velikim škrinjama u brodskoj blagovaonici; tražili su po- 
svuda. 


Dok su tako tražili, pronašli su mnoštvo novih i čudesnih stvari koje su gusari zacijelo 
ukrali s drugih brodova. Šalove od kašmiraš tanke poput paučine, protkane zlatnim cvje- 
tovima; ćupove najfinijeg duhana s Jamajke, izrezbarene kutije od slonovače pune rus- 
kog čaja; jednu staru violinu s puknutom žicom i sa slikarijom na poleđini; veliki šah iz- 
rađen od koralja i jantara&; štap za hodanje koji je u sebi imao mač kada bi se izvukla 
ručka; šest čaša za vino s rubovima optočenim tirkizom7 i srebrom; te prekrasnu veliku 





5 Vrsta toplog, finog i jako cijenjenog platna iz indijske pokrajine Kašmir; radi se od dlake kašmir- 
ske koze. 


& Vrsta dragog kamena, koji je nastao od okamenjene smole zimzelenih stabala. 
7 Vrsta poludragog kamena zeleno-plave boje. 

zdjelu za šećer, napravljenu od sedefaš. Ali nigdje na cijelom cjelcatom brodu nisu uspje- 
li pronaći ključ koji bi odgovarao ovoj bravi. 

Tada su se svi vratili do vrata, a Đip je provirio kroz ključanicu. Ali nešto je bilo polože- 
no uza unutrašnji zid, pa ništa nije mogao vidjeti. 

Dok su tu stajali, pitajući se što da naprave, sova Tu-Tu iznenada reče: 

"Ššš! - Slušajte! - Mislim da je netko unutra!" 

Svi su nekoliko trenutaka stajali mirno. Onda doktor reče: 

"Mora da si se zabunila, Tu-Tu. Ja ništa ne čujem." 

"Sigurna sam", reče sova. "čšš! - Evo opet! Zar ne čujete?" 

"Ne, ja ne čujem", reče doktor. "Kakav je to zvuk?" 

"Zvuči mi kao da netko stavlja ruku u džep", reče sova. 

"Ali to jedva da proizvodi ikakav zvuk", reče doktor. "To sigurno ne možeš čuti!" 


"Oprostite, ali mogu", reče Tu-Tu. "Kažem vam da je netko s druge strane ovih vrata i da 
gura ruku u džep. Skoro sve na ovom svijetu proizvodi barem NEKAKAV zvuk - ako su 
vaše uši dovoljno oštre da ga čuju. Šišmiši mogu čuti kako krtica hoda u svom hodniku 
pod zemljom - i oni misle da dobro čuju. Ali mi sove možemo vam reći, i to slušajući 
samo jednim uhom, koje je boje mačić po zvuku kojega radi ako namigne u mraku." 





pao east; 


"Ššš! - Slušajte! - Mislim da je netko unutra!" 





8 Dragi kamen sličan biseru, koji se dobiva uglačavanjem ljuštura nekih vrsta školjki. 

"Dobro, dobro!", reče doktor. "Iznenadila si me. To je jako zanimljivo... Hajde, osluhni 
ponovo i reci mi što taj čovjek sad radi." 

"Nisam još sigurna", reče Tu-Tu. "Ako je to uopće čovjek. Možda je žena. Podigni me da 
poslušam kroz ključanicu, pa ću ti odmah reći." 

I doktor podigne sovu i pridrži je blizu ključanice na vratima. 

Nakon nekoliko trenutaka Tu-Tu reče: 

"Sada se trlja po licu lijevom rukom. To je mala ruka i malo lice. To bi MOGLA biti žena. 
- Ne. Sada zabacuje kosu preko čela. To je onda muškarac." 

"To nekada rade i žene", reče doktor. 

"Istina je", reče sova. "Ali kada one to rade, njihova duža kosa proizvodi sasvim drugačiji 
zvuk... Pst! Neka se ta nemirna svinja umiri. Sada svi na trenutak zadržite dah, da mogu 
bolje čuti. Ovo je jako teško, ovo što sad radim - a prokleta vrata su jako debela! Sšš! Svi 
tiho - zatvorite oči i nemojte disati." 

Tu-Tu se nagne i ponovno posluša, vrlo pažljivo i dugo. 

Na kraju pogleda doktora u lice i reče: 

"Čovjek koji je unutra nije sretan. Jeca. Trudi se ne ridati i ne šmrcati, jer bismo tako do- 
znali da plače. Ali čula sam - sasvim jasno - zvuk suze koja mu je pala na rukav." 

"Kako znaš da to nije bio zvuk kapljice vode koja je na njega pala s tavanice?", upita Gic- 
Gic. "Bah! - Kakvo neznanje!", odbrusi Tu-Tu. "Kapljica vode koja pada sa stropa napra- 
vila bi deset puta više buke!" 

"No, dobro", reče doktor. "Ako je jadni momak nesretan, moramo ući i vidjeti što mu je. 
Potražite sjekiru pa ću razbiti vrata." 

Sedamnaesto poglavlje: 


Oceanski brbljavci 


azišli su se i sjekira se odmah pronašla. I doktor je ubrzo probio rupu na vrati- 
ma, dovoljno veliku da se kroz nju provuče. 

Isprva nije mogao ništa vidjeti jer je unutra bilo jako mračno. Zato je zapalio ši- 
bicu. 





Ta soba je bila sasvim mala, bez prozora, s niskim stropom. Od namještaja bila je unutra 
samo jedna mala stolica. Svuda po sobi uza zidove su bile posložene velike bačve, pri- 
čvršćene za pod da se ne bi prevrnule od ljuljanja broda, a iznad bačvi bile su kositrene 
konzerve svih veličina koje su visjele na drvenim klinovima. Osjećao se snažni miris po 
vinu. A na sred poda sjedio je jedan mali dječak, oko osam godina star, i gorko plakao. 
"Ivrdim da je to gusarska soba za rum!", reče Đip šaptom. 

"Da, baš rum!", reče Gic-Gic. "Od mirisa mi je zlo." 

Mali je dječak izgledao jako uplašeno kada je vidio da pred njim stoji neki čovjek i sve te 
životinje koje su u njega zurile kroz rupu na razbijenim vratima. Ali čim je vidio Dolit- 
tleovo lice na svjetlu šibice, prestao je plakati i ustao. 

"Ti nisi gusar, zar ne?", upitao je. 

A kada je doktor zabacio glavu i dugo se i glasno nasmijao, mali se dječak također na- 
smiješio i uzeo ga za ruku. 

"Izgledaš kao prijatelj", reče on, "ne kao gusar. Možeš li mi reći gdje je moj ujak?" 

"Bojim se da ne mogu", reče doktor. "Kada si ga zadnji put vidio?" 

"Bilo je to prekjučer", reče dječak. "Ja i moj ujak otišli smo u ribolov našim brodićem, ali 
su došli gusari i uhvatili nas. Potopili su naš ribarski brodić i obadvojicu nas doveli na 
ovaj brod. Rekli su mome ujaku da žele da on bude gusar poput njih - jer je on dobro 
znao jedriti po svakom vremenu. Ali on je rekao da ne želi biti gusar, jer ubijanje ljudi i 
krađa nisu poslovi koje dobar ribar treba raditi. Onda se vođa, Ben Ali, jako naljutio i 
zaškripao zubima, te rekao da će mog ujaka baciti u more ako ne napravi što mu kažu. 
Mene su poslali u potpalublje, pa sam čuo kako se gore odvija nekakva borba. A kada su 
mi sutradan dopustili da ponovno izađem, svog ujaka više nigdje nisam vidio. Pitao sam 
gusare gdje je, ali nisu mi htjeli reći. Jako se bojim da su ga bacili u more i da se utopio." 

I mali dječak opet počne plakati. 

"Pa sad - čekaj malo", reče doktor. "Ne plači. Hajdemo popiti čaj u blagovaonici, pa ćemo 
o tome razgovarati. Možda je tvoj ujak dobro. Ti ne znaš SIGURNO da se utopio, zar ne? 

Zato je zapalio šibicu. 


A to je već nešto. Možda ga možemo pronaći. Hajdemo prvo popiti čaj, uz džem od ja- 
goda, pa ćemo vidjeti što se može napraviti." 

Sve su životinje stajale oko njih i radoznalo slušale. A kada su otišli u brodsku blagovao- 
nici i pili čaj, Dab-Dab se pojavi iza doktorove stolice i šapne: 

"Pitaj dupine je li se dječakov ujak utopio - oni će znati." 

"U redu", reče doktor, uzimajući drugi komad kruha s džemom. 

"Kakvo to smiješno pucketanje jezikom izvodiš?", upita dječak. 

"O, samo sam rekao nekoliko riječi na pačjem jeziku", odgovori doktor. "To je Dab-Dab, 
jedan od mojih kućnih ljubimaca." 

"Nisam ni znao da patke uopće imaju svoj jezik", reče dječak. "Jesu li i ove druge životi- 
nje isto tvoji kućni ljubimci? Kakvo je to čudno stvorenje s dvije glave?" 

"Ššš!", šapne doktor. "To je gurnime-povuciga. Nemoj da opazi da o njemu govorimo - 
bit će mu strašno neugodno... Reci mi, kako to da si završio zaključan u onoj maloj sobi?" 


"Gusari su me tamo zaključali kada su otišli krasti na neki drugi brod. Kada sam čuo da 
neko razvaljuje vrata, nisam znao tko bi to mogao biti. Bilo mi je jako drago kada sam 
vidio da ste to vi. Misliš li da ćete uspjeti pronaći mog ujaka?" 

"Pa, dat ćemo sve od sebe", reče doktor. "Reci mi sada kako tvoj ujak izgleda?" 

"Ima crvenu kosu", odgovori dječak, "jako crvenu kosu, a na ruci ima istetovirano sidro. 
Bio je snažan čovjek, dobar ujak i najbolji mornar na južnom Atlantiku. Njegov se ribar- 
ski brod zvao Prgava Sally - slup s jedriljem kutera.? 

"Što je 'slupkutera'?", šapne Gic-Gic okrenuvši se prema Đipu. 

"Pst! - To je vrsta broda kakvu je imao taj čovjek", reče Đip. "Umiri se, hoćeš li?" 

"Oh", reče praščić, "to je to? Ja sam mislio da je to nešto što se pije." 

I tada je doktor ostavio dječaka da se igra s životinjama u blagovaoni, te otišao gore na 
palubu potražiti dupine. 

Uskoro mu se približilo cijelo jato, koje je plesalo i skakalo u vodi, na putu za Brazil. 
Kada su vidjeli da se doktor nagnuo preko ograde svog broda, došli su pogledati treba li 
mu što. 

A doktor ih upita jesu li čuli što o čovjeku s crvenom kosom koji na ruci ima istetovirano 
sidro. 

"Misliš na kapetana broda Prgava Sally?", upitaju dupini. 

"Da", reče doktor. "To je taj čovjek. Je li se utopio?" 

"Njegov ribarski brod je potopljen", rekoše dupini, "jer smo ga vidjeli kako leži na dnu 
mora. Ali u njemu nije bilo nikoga, jer otišli smo provjeriti." 

"Njegov mali nećak je ovdje na brodu sa mnom", reče doktor. "I strašno se boji da su gu- 
Jje8 J J J 5 
sari njegovog ujaka bacili u more. Hoćete li biti tako dobri i otići provjeriti je li se utopio 

ili nije?" 

"O, nije se utopio", rekoše dupini. "Da jest, o tome bismo sigurno nešto čuli od dubinskih 

glavonožaca. Mi uvijek doznamo sve slanovodne novosti. Skoljke nas zovu 'oceanski 

brbljavci'. Ne - reci dječačiću da nam je žao što ne znamo gdje je njegov ujak, ali da smo 

posve sigurni da se nije utopio u moru." 

I doktor otrči u potpalublje s tim dobrim vijestima koje prenese nećaku, a on zaplješće 

rukama od sreće. Gurnime-povuciga podigne tada dječaka na svoja leđa i stane ga nositi 

oko stola u blagovaoni, dok su ih sve druge životinje slijedile, udarajući žlicama po po- 
5 5 Je sU) J POP 

klopcima i praveći se da se radi o paradi." 





? Slup ili šalupa (engleski sloop) je mali čamac na jedra, s jednim jarbolom. Kuter (engleski cutter) 
je također mali obalni jedrenjak za prijevoz tereta, s jednim jarbolom i dva jedra, sličan našoj bra- 
ceri. 

Osamnaesto poglavlje: 


Mirisi 


"Sada moramo pronaći tvog ujaka", reče doktor, "to je prva stvar - sada kad znamo da 
nije bačen u more." 

Dab-Dab mu tada priđe i šapne: 

"Zamolite orlove da ga potraže. Ni jedan živi stvor ne vidi bolje od orla. Kada su miljama 
visoko u zraku oni mogu prebrojiti mrave koji gmižu po zemlji. Pitajte orlove!" 

I doktor pošalje jednu od lastavica da potraži orlove. 

Nakon oko sat vremena mala se ptica vrati sa šest orlova različitih vrsta: došli su suri 
orao, orao štekavac, orao ribar, bjeloglavi orao, sup i bjelorepi morski orao. Svaki je od 
njih bio dvostruko viši od dječaka. Stajali su na ogradi broda, poput plećatih vojnika u 
stroju, strogo i mirno i ukočeno, dok su njihove velike, svjetlucave, crne oči bacale po- 
glede ovdje i ondje i posvuda. 

Gic-Gic ih se bojao, pa se sakrio iza neke bačve. Rekao je da mu se čini kako te strašne oči 
gledaju ravno kroz njega i da mogu vidjeti što je ukrao za ručak. 

A doktor reče orlovima: 

"Jedan se čovjek izgubio - ribar s crvenom kosom i istetoviranim sidrom na ruci. Hoćete 
li biti tako ljubazni i pokušati ga pronaći? Ovaj tu dječak je njegov nećak." 

Orlovi ne govore mnogo. Sve što su rekli svojim hrapavim glasovima bilo je: 

"Budi siguran da ćemo dati sve od sebe - za Johna Dolittlea." 

Potom su odletjeli - a Gic-Gic je izašao iza svoje bačve da bi ih vidio kako odlaze. Otišli 
su gore i gore i gore - visoko i visoko i još visočije. Onda se, kada ih je doktor jedva više 
mogao vidjeti, raziđu i krenu svaki svojim putem - na sjever, istok, jug i zapad, tražeći 
poput malih zrnaca crnog pijeska koja mile po širokom plavom nebu. 

"Bože milostivi!", reče Gic-Gic prigušenim glasom. "Koja visina! Pitam se hoće li opeći 
svoja pera - toliko su blizu suncu!" 

Nije ih bilo neko vrijeme. A kada su se vratili, već je skoro bila noć. 

I orlovi rekoše doktoru: 

"Pretražili smo sva mora i sve zemlje i sve otoke i sve gradove i sva sela na ovoj polovici 
svijeta. Ali nismo uspjeli. Na glavnoj ulici Gibraltara vidjeli smo tri crvene kose kako leže 
na kolima ispred pekarovih vrata. Ali to nije bila ljudska kosa, bilo je to je to krzno neke 
životinje. Nigdje, ni na kopnu ni na vodi, nismo vidjeli ni traga ujaku ovog dječaka. A 

ako ga MI nismo vidjeli, onda ga se ne može vidjeti... jer gospodine Dolittle - dali smo 
sve od sebe." 


Potom šest velikih orlova zamahne svojim velikim krilima i odlete svojim kućama na 
planinama i stijenama. 


"No", reče Dab-Dab nakon što su otišli, "što ćemo sada učiniti? MORAMO pronaći dječa- 
kovog ujaka - o tome nema dvojbe. Momak nije dovoljno star da bi se sam potucao svije- 
tom. Dječaci nisu kao pačići - za njih se treba dugo brinuti, dok skroz ne odrastu... Da je 
barem Či-Či ovdje! On bi sigurno pronašao tog čovjeka. Dobri stari Či-Či! Pitam se kako 
se snalazi." 

"Da je barem Polinezija s nama", reče bijeli miš. "ONA bi brzo nešto smislila. Sjećate li se 
kako nas je izvukla iz zatvora - drugi put? He, zbilja je pametnica!" 


"Nemam tako dobro mišljenje o ovim dečkima orlovima", reče Đip. "Oni su samo umiš- 
ljeni. Možda imaju dobar vid i sve to, ali kada ih zamoliš da ti potraže nekog čovjeka, oni 
to ne uspiju - a onda imaju obraza vratiti se i reći da nitko drugi to ne može. Oni su sa- 
mo uobraženi - kao onaj ovčar u Puddlebyju. A nemam ja baš neko dobro mišljenje niti o 
tim brbljavim starim dupinima. Sve što su nam znali reći je da čovjek nije u moru. Mi 
nismo htjeli doznati gdje on NIJE - nego smo htjeli znati gdje on JEST." 

"O, nemoj tako puno pričati", reče Gic-Gic. "lako je pričati, ali nije baš tako lako pronaći 
čovjeka kada ga moraš tražiti po cijelom svijetu. Možda je ribaru kosa pobijelila od briga 
za dječaka, pa ga zato orlovi nisu našli. Nikad ne možeš znati sve. Ti samo pričaš. Ti ni- 
šta ne radiš da pomogneš. Ni ti ne možeš pronaći dječakovog ujaka, baš kao ni orlovi - ni 
ti to isto tako ne možeš!" 

"Ne mogu?", reče pas. "To ti misliš, ti glupi komadu tople šunke! Nisam još ni pokušao, 
zar ne? Čekaj pa ćeš vidjeti!" 


s 





Ti glupi komadu tople šunke! 

Đip potom ode do doktora i reče: 

"Pitaj dječaka ima li u džepu nešto što pripada njegovom ujaku, molim te!" 

I doktor ga upita. A dječak mu pokaže zlatni prsten kojega je nosio na ogrlici oko vrata, 
jer je bio prevelik za njegov prst. Rekao je da mu ga je ujak dao kada su vidjeli da dolaze 
gusari. 


Đip ponjuši prsten i reče: 

"To nije dobro. Pitaj ga ima li kod sebe nešto drugo što je pripadalo njegovom ujaku." 
Dječak potom iz džepa izvadi veliki, crveni rubac, pa reče: "I ovo je od moga ujaka." 

Čim je dječak izvadio rubac iz džepa, Đip poviče: 

"BURMUT! Tako mu svega! - Burmut Black Rappee.!? Ne osjećate li? Njegov ujak šmrče 
burmut - pitaj ga, doktore!" 

Doktor upita dječaka, a on reče: "Da. Moj ujak mnogo voli šmrkati burmut." 


"Odlično!", reče Đip. "Čovjeka samo što nismo pronašli. Bit će to lako kao ukrasti mačiću 
mlijeko. Reci dječaku da ću njegovog ujaka pronaći za manje od tjedan dana. Idemo gore 
vidjeti s koje strane puše vjetar." 

"Ali sada je mrak", reče doktor. "Ne možeš ga pronaći po mraku!" 


"Ne treba mi nikakvo svjetlo da bih pronašao čovjeka koji miriše po burmutu Black Rap- 
pee", reče Đip dok se penjao po stepenicama. "Da taj čovjek ima neki težak miris, poput 
recimo žice - ili poput tople vode, to bi bilo nešto drugo. Ali burmut! Pih!" 

"Zar topla voda ima miris?", upita doktor. 


"Naravno da ima", reče Đip. "Topla voda miriše sasvim drugačije od hladne vode. A i 
mlaka voda - kao i led - ima sasvim drugačiji miris. Eto, jednom sam slijedio nekog čo- 
vjeka deset milja po mrklom mraku po mirisu tople vode s kojom se obrijao - jer siroma- 
šak nije imao sapuna... No idemo sada vidjeti s koje strane puše vjetar. Vjetar je vrlo va- 
žan kod njušenja na velike udaljenosti. Ne smije biti prejak - i naravno, mora puhati u 
pravom smjeru. Dobar, ravnomjeran, vlažni povjetarac je najbolji od svega... Ha! - Vjetar 
puše sa sjevera!" 


Đip tada ode na pramac broda i onjuši vjetar, te počne sam sebi mrmljati: 


"Katran. Španjolski luk. Kerozin. Mokre kabanice. Zgnječeno lovorovo lišće. Spaljena 
guma. Oprane čipkaste zavjese - ne, krivo, čipkaste zavjese koje se suše. I lisice - stotine 
lisica - mladunčad; i - " 

"Zar zaista možeš nanjušiti sve te različite stvari u ovakvom vjetru?", upita doktor. 


"Pa naravno!", reče Đip. "A to su samo neki od lakših mirisa - oni najjači. Svaki tupan ih 
može nanjušiti i ako je prehlađen. Čekaj sad, pa ću ti reći neke od težih mirisa koje ovaj 
vjetar donosi - neke od delikatnijih." 

Pas zatim čvrsto zatvori oči, gurne nos ravno u zrak i snažno ponjuška s napola otvore- 
nim ustima. 


Neko duže vrijeme nije ništa rekao. Bio je tih poput kamena. Jedva je disao. Kad je napo- 
kon počeo govoriti, zvučalo je kao da pjeva, tužno, u snu. 


10 Burmut je vrsta duhana za šmrkanje, a Black Rappee (otprilike: Crni ribanac) je njegova cijenjena 
vrsta od tamnog duhana, jako intenzivnog mirisa. 

"Cigle", šapne, vrlo tiho, "stare žute cigle, koje trunu od starosti u zidu nekog vrta. Slatki 
zadah mladih krava koje stoje u potoku na planini. Olovni krov golubarnika - ili možda 
nekog silosa!! - kojega prži podnevno sunce. Crne dječje rukavice koje stoje na komodi 
od orahovog drva. Prašnjavi put s pojilom za konje pod platanama!2. Male gljive koje 
niču kroz lišće koje trune;i-i-i-" 

"Njušiš li pastrnjak19?", upita Gic-Gic. 

"Ne", reče Đip. "Ti samo misliš na stvari za jelo! Nema pastrnjaka! I nema burmuta - 
mnogo lula i cigareta, nešto cigara. Ali nema burmuta. Morat ćemo pričekati da vjetar 
promjeni smjer na jug." 

"Da, sad je vjetar loš, kako da ne", reče Gic-Gic. "Mislim da se pretvaraš, Đip. Tko je ikad 
čuo da se čovjeka može u sred oceana pronaći samo po mirisu! Rekao sam ti da to ne 
možeš!" 

"Gledaj ovamo", reče Đip, stvarno se razljutivši. "Dobit ćeš ugriz u nos za čas! Ne moraš 
se bojati samo zato što nam doktor ne dopušta da ti damo što zaslužuješ, pa možeš biti 
drzak koliko te volja!" 

"Prestanite se svađati!", reče doktor. "Dosta! Život je prekratak. Reci mi, Đip, što misliš 
odakle dolaze svi ti mirisi?" 

"Iz Devona i Walesa!“ - većina njih", reče Đip. "Vjetar puše iz tog smjera. 

"No, no!", reče doktor. "Znaš da je to zbilja izuzetno - zbilja. Morat ću to zabilježiti za 
svoju novu knjigu. Pitam se možeš li i mene naučiti da tako dobro njušim... Ali ne - mo- 
žda sam bolji ovakav kakav jesam. 'Ako imaš dovoljno, onda si bogat", kaže se. Idemo 
dolje večerati. Baš sam ogladnio." 


"I ja sam", reče Gic-Gic. 


11 Spremište za žito. 

12 Vrsta listopadnog stabla. 

15 Pastrnjak ili paštrnjak je "bijela mrkva", začinska biljka korijena sličnog mrkvi a lista celeru. 
4 Pokrajine na jugu Velike Britanije. 

Devetnaesto poglavlje: 


Hrid 





3 stali su rano sljedećeg jutra, iz svilenih kreveta, i vidjeli da sunce žarko sija i da 
sram vjetar sada puše s juga. 

Đip je njušio južni vjetar pola sata. Onda je došao k doktoru, mašući niječno 
glavom. 

"Nisam nanjušio nikakav burmut", reče on. "Morat ćemo pričekati da vjetar okrene na 
istok." 

Ali i kada je počeo puhati istočni vjetar, oko tri sata toga popodneva, pas nije uspio 
uhvatiti miris burmuta. 

Mali je dječak bio jako razočaran i opet je počeo plakati, govoreći da misli da mu nitko 
neće moći pronaći njegovog ujaka. Ali sve što je Đip imao za reći doktoru bilo je: 

"Reci mu da ću, kada vjetar okrene na zapad, pronaći njegovog ujaka pa makar bio i u 
Kini - ako još uvijek šmrče burmut Black Rappee." 

Morali su čekati tri dana dok nije zapuhao zapadni vjetar. Bilo je to u petak ujutro, rano - 
čim je počelo svitati. Fina kišna izmaglica ležala je na moru poput tanke magle. A vjetar 
je bio lagan i topao i vlažan. 

Čim se probudio, Đip otrči na palubu i podigne njušku u zrak. Potom se jako uznemiri i 
otrči ponovno dolje probuditi doktora. 

"Doktore!", povikao je. "Imam ga! Doktore! Doktore! Probudi se! Slušaj! Imam ga! Vjetar 
puše sa zapada i ne miriše po ničemu drugome nego po burmutu. Dođi gore i okreni 
brod - brzo!" 

Doktor tada iskoči iz kreveta i ode za kormilo kako bi okrenuo brod. 

"Idem ja sada na pramac", reče Đip, "a ti gledaj moj nos - u kojem ga smjeru okrenem, ti 
tamo zaokreni brod. Taj čovjek ne može biti daleko, ako je miris ovako jak. A vjetar je 
ugodan i vlažan. Prati me sada!" 

I tako je cijelo jutro Đip stajao na pramcu broda, njuškajući vjetar i pokazujući doktoru u 
kojem smjeru da kormilari, dok su sve druge životinje i mali dječak stajali oko njega ši- 
rom otvorenih očiju, gledajući psa u čudu. 

Negdje u vrijeme ručka Đip zamoli Dab-Dab da ode reći doktoru kako je zabrinut i treba 
s njim govoriti. Dab-Dab ode i dovede doktora s drugog kraja broda, a Đip mu reče: 
"Dječakov ujak umire od gladi. Brod mora ići najvećom mogućom brzinom." 


"Kako znaš da umire od gladi?", upita doktor. 

"Doktore!", povikao je. "Imam ga!!" 


"Zato što nema nikakvog drugog mirisa u zapadnom vjetru osim mirisa burmuta", reče 
Đip. "Da je taj čovjek kuhao ili jeo bilo kakvu hranu, ja bih to nanjušio. Ali on nema čak 
ni vode za piće. Sve što uzima je burmut - u velikim količinama. Stalno smo mu sve bli- 
že, jer se miris pojačava svake minute. Ali neka brod plovi što je brže moguće, jer sam 
siguran da će taj čovjek umrijeti od gladi." 

"U redu", reče doktor, pa pošalje Dab-Dab da zamoli lastavice da opet vuku brod, isto 
onako kako su ga vukle kada su ih gonili gusari. 


I snažne male ptičice dođu i još jednom se upregnu u brod. 

Brod je sada skakao po valovima strahovitom brzinom. Išao je toliko brzo da su ribe mo- 
rale skakati i spašavati život sklanjajući mu se s puta, da ih ne bi pregazio. 

A životinje su se strašno uznemirile, te su prestale gledati u Đipa i počele gledati more 
ispred njih, ne bi li opazile kakvo kopno ili otoke na kojima bi mogao biti umirući čovjek. 
No prolazio je sat za satom, brod je i dalje jurio, preko istog ravnog, ravnog mora, ali 
nigdje na vidiku nije bilo nikakvog kopna. 

Životinje su sada prestale čavrljati i mirno su sjedile, nemirne i nesretne. Jadni se dječak 
opet rastužio. Ina Đipovom licu bio je zabrinuti izraz. 

Napokon, kasno popodne, dok je sunce zalazilo, sova Tu-Tu, koja se smjestila na vrh jar- 
bola, sve ih odjednom preplaši vičući iz sveg glasa: 

"Đip! Đip! Vidim jednu veliku, veliku hrid ispred nas - gledaj - tamo gdje se susreću ne- 
bo i voda. Vidiš li kako se sunce na njoj presijava - poput zlata! Dolazi li miris od tamo?" 

A Đip se odazove: 

"Da! To je to! Naš čovjek je tamo. - Konačno, konačno!" 

A kada su se približili, vidjeli su da je hrid jako velika - velika poput velikog polja. Na 
njoj nije bilo ni stabala, ni trave - nije bilo ničega. Velika je hrid bila glatka i pusta poput 
kornjačinih leđa. 

Doktor tada usmjeri brod okolo hridi. Ali na njoj se nigdje nije moglo vidjeti nikoga. Sve 
su životinje izbečile oči i gledale što su bolje mogle, a John Dolittle je iz potpalublja donio 
dalekozor. 

Ali nisu primijetili ni jednog živog stvora - čak ni galeba, ni morsku zvijezdu, ni vlat 
morske trave. 


Svi su stajali mirno i osluškivali, naprežući uši ne bi li uhvatili kakav zvuk. Ali jedino što 
se moglo čuti bilo je lagano udaranje malih valova o bokove njihovog broda. 


Onda su svi počeli dozivati: "Ehej, tamo! Ehej!", dok im glasovi nisu promukli. Ali jedino 
što se čulo bio je odjek od stijena. 


Mali dječak tada brizne u plač i reče: 
"Bojim se da više nikada neću vidjeti svog ujaka! Što da kažem kada dođem kući?" 
Ali Đip pozove doktora: 


"On mora biti tamo - mora - MORA! Miris ne ide nikuda dalje. Mora biti tamo, kažem 
vam! Dovezi brod blizu hridi, da mogu na nju iskočiti." 


Doktor dovede brod što je bliže mogao i spusti sidro. Potom on i Đip siđu s broda na 
hrid. 


Đip odmah spusti nos skroz do zemlje i počne trčati posvuda. Išao je gore i dolje, napri- 
jed i natrag, išao je cik-cak, vijugajući, potrkujući i okrećući se. A kuda je god krenuo, 
doktor je trčao za njim, bio mu je za petama - dok posve nije ostao bez daha. 


Konačno Đip snažno zalaje i sjedne. A kada je doktor do njega dotrčao, vidio je da pas 
zuri u veliku, duboku jamu na sredini hridi. 


"Dječakov ujak je tu dolje", reče tiho Đip. "Nije čudo da ga oni budalasti orlovi nisu mo- 
gli vidjeti! - Da bi se pronašlo čovjeka, treba pas!" 

Doktor se tada spusti u jamu, koja je bila poput kakve pećine ili tunela, i sezala je duboko 
ispod površine. Potom zapali šibicu i krene mračnim prolazom, dok ga je Đip pratio. 
Doktorova se šibica uskoro ugasila, pa je morao kresnuti još jednu i još jednu i još jednu. 


Napokon su stigli do kraja prolaza, i doktor vidje da se nalazi u nekakvoj malenoj pro- 
storiji s kamenim zidovima. 


A tamo, usred prostorije, ležao je čovjek s vrlo crvenom kosom - i čvrsto spavao! 
Đip odjuri prema njemu i ponjuši nešto što je stajalo na podu pored njega. Doktor se sag- 
ne i pokupi to. Bila je to ogromna kutija burmuta. I bila je puna duhana Black Rappee! 

Dvadeseto poglavlje: 
Ribarov grad 


ledajući da ga ne preplaši, doktor tada nježno, jako nježno probudi tog čovje- 

ka. 

RAT Ali baš se u tom trenutku šibica opet ugasila. A čovjek je pomislio da se to vra- 
tio Ben Ali, pa počne udarati doktora u mraku. 






No kada mu je John Dolittle rekao tko je i da na brodu dovodi njegovog spašenog neća- 
ka, čovjek je bio presretan i rekao mu je da mu je žao što ga je napao. Nije ga ipak jako 
ozlijedio - jer bilo je premračno da bi se dobro udarilo. Onda je doktoru dao prstohvat 
burmuta. 


Čovjek je tada ispričao kako ga je Berberski Zmaj ostavio na ovoj hridi jer mu on nije htio 
obećati da će postati gusar, i kako je spavao u ovoj jami jer na otoku nije bilo nikakve ku- 
će u kojoj bi se mogao ugrijati. 

I onda reče: 

"Četiri dana nisam imao ništa za jesti ni piti. Preživio sam od burmuta." 

"Eto ga!", reče Đip. "Što sam ti rekao!" 


Zapalili su još nekoliko šibica i pronašli izlaz kroz prolaz na svjetlo dana, te doktor po- 
žuri čovjeka do broda kako bi pojeo malo juhe. 


Kada su životinje i dječak vidjeli doktora i Đipa kako se vraćaju na brod s crvenokosim 
čovjekom, počeli su klicati i vikati i plesati po brodu. A lastavice iznad njih počeše zviž- 
dukati što su glasnije mogle - tisuće i milijuni lastavica - kako bi pokazale da su i one 
sretne što je hrabri dječakov ujak pronađen. Buka je bila takva da su mornari daleko na 
moru pomislili da se sprema nekakva strašna oluja. "Pazi ovu neveru kako huči na isto- 
ku!", rekli su. 


A Đip je bio strahovito ponosan na sebe - iako se trudio ne izgledati umišljeno. Kada mu 
je Dab-Dab prišla i rekla: "Đip, pojma nisam imala da si tako pametan!", on je samo 
klimnuo glavom i rekao: 

"O, nije to ništa posebno. Ali znaš, da bi se pronašao čovjek, treba imati psa. Ptice nisu 
dobre u toj igri!" 

Doktor tada upita crvenokosog ribara gdje je njegov dom. Kada mu je odgovorio, doktor 
zamoli lastavice da brod najprije odvedu tamo. 

I kada su stigli do zemlje o kojoj je čovjek govorio, vidjeli su mali ribarski gradić podno 
stjenovite planine, a čovjek im pokaže kuću u kojoj živi. 

Dok su spuštali sidro, majka malog dječaka (koja je naravno bila i sestra njegovog ujaka) 
dotrči do obale prema njima, smijući se i plačući u isti mah. Sjedila je na brežuljku cijelih 
dvadeset dana, gledala u more i čekala da se vrate. 

Poljubila je doktora mnogo puta, pa se on hihotao i zacrvenio kao neka školarka. Poku- 
šala je poljubiti i Đipa, ali je on pobjegao i sakrio se u unutrašnjost broda. 

"To je blesavi posao, to ljubljenje", reče on. "Ja do toga ništa ne držim. Neka ode i poljubi 
Gic-Gica, ako već MORA nešto ljubiti!" 





Poljubila je doktora mnogo puta. 


Ribar i njegova sestra nisu htjeli da doktor ode na brzinu. Molili su ga da s njima ostane 
nekoliko dana. I tako su John Dolittle i njegove životinje morali ostati u njihovoj kući ci- 
jelu subotu i nedjelju i pola ponedjeljka. 

A svi su se dječaci iz ribarskog sela spustili do plaže, pokazivali veliki brod koji je tamo 
bio usidren i jedan drugome šaptom govorili: 


"Gledaj! Ovo je bio gusarski brod - Ben Alijev - brod najstrašnijeg gusara koji je ikad 
plovio preko sedam mora! Ovaj stari gospodin s visokim šeširom koji je odsjeo kod gos- 
pođe Trevelyan, ON je otea brod Berberskom Zmaju - a njega je pretvorio u seljaka. Tko 
bi to za njega pomislio - njega, ovako finog i dragog - i sve to!... Pogledaj ta velika crve- 
na jedra! Ne izgleda li taj brod opako -a i brz je? - Oh!" 

Cijela ta dva i pol dana koliko se doktor zadržao u malom ribarskom gradiću ljudi su ga 
stalno pozivali na čaj i na ručak i na večere i na zabave. Sve su mu dame poslale kutije 
cvijeća i bombona, a seoska je glazba svake večeri svirala pod njegovim prozorom. 


Na koncu doktor reče: 

"Dobri ljudi, sada moram otići kući. Bili ste zaista jako ljubazni. Uvijek ću se toga sjećati. 
Ali moram ići kući - jer me tamo štošta čeka." 


I čim se doktor spremio da ode, dođe ulicom gradonačelnik toga grada, zajedno s mnogo 
drugih ljudi u svečanoj odjeći. Gradonačelnik zastane ispred kuće u kojoj je odsjeo dok- 
tor, a svi iz sela su se okupili kako bi vidjeli što će se dogoditi. 


Nakon što je šest paževa zatrubilo u sjajne trube kako bi ljudi prestali razgovarati, doktor 
izađe na stepenice, a gradonačelnik održi govor. 


"Doktore John Dolittle", reče on, "velika mi je čast dati čovjeku koji je mora oslobodio 
Berberskog Zmaja ovaj mali znak pažnje zahvalnog naroda našeg dičnog grada." 


I gradonačelnik iz džepa izvadi paketić umotan u papir, te ga otvori i dade doktoru savr- 
šeni lijepi sat s pravim dijamantima na poleđini. 

Gradonačelnik potom iz džepa izvadi još veći paket i reče: 

"Gdje je pas?" 

Svi su se tada dali u potragu za Đipom. I konačno ga Dab-Dab pronađe na drugoj strani 
sela u jednom oboru za stoku, u kojemu su svi psi iz tog kraja stajali oko njega, bez riječi 
od divljenja i poštovanja. 

Kada su Đipa doveli pored doktora, gradonačelnik otvori veći paket, u kojemu je bila 
pseća ogrlica napravljena od čistog zlata! Začuo se snažni žamor iznenađenja među se- 
ljanima dok ju je gradonačelnik stavljao i učvršćivao oko Đipovog vrata vlastitim ruka- 
ma. 


Jer na ogrlici su velikim slovima bile urezane ove riječi: "ĐIP - NAJPAMEITNIJI PAS NA 
SVIJETU". 


Svjetina se premjestila na plažu kako bi ih ispratila. I nakon što su crvenokosi ribar i nje- 
gova sestra i mali dječak zahvalili doktoru i njegovom psu opet i opet i opet, veliki, hitri 
brod s crvenim jedrima okrenuo se još jednom prema Puddlebyju i isplovio na otvoreno 
more, dok je seoska glazba svirala na obali. 

Zadnje poglavlje: 
Opet kod kuće 


eđutim, ožujski vjetrovi su došli i prošli, gotovi su bili i travanjski pljuskovi, 
svibanjski pupoljci pretvorili su se u cvjetove, pa je lipanjsko sunce već sijalo 
iznad pitomih polja kada se John Dolittle konačno vratio u svoju zemlju. 





Ali nije još bio stigao kući u Puddleby. Prvo je proputovao cijelu zemlju sa 
svojim gurnime-povuciga u ciganskim kolima, zaustavljajući se na svim seoskim sajmo- 
vima. A tamo bi, pored akrobata s jedne strane i lutkarske predstave s druge strane, obje- 
sili veliki znak na kojemu je pisalo: "DOĐITE VIDJETI ČUDESNU DVOGLAVU ŽIVO- 
TINJU IZ AFRIČKE DŽUNGLE. Ulaznica: ŠEST PENIJA." 


Gurnime-povuciga bi ostao u kolima, dok bi druge životinje legle ispod njih. Doktor bi 
sjeo u stolicu ispred kočije primajući novčiće i smješkajući se ljudima koji su ulazili, dok 
je Dab-Dab cijelo vrijeme bila zauzeta time da ga grdi što je puštao djecu da ulaze bes- 
platno dok ona nije gledala. 


Vlasnici zooloških vrtova i cirkusa dolazili su pitati doktora da im proda tog čudnog 
stvora, govoreći mu da će mu za njega dati ogromnu svotu novca. Ali doktor bi uvijek 
zavrtio glavom i rekao: 


"Ne! Gurnime-povuciga nikada neće biti zatvoren u kavezu. Bit će uvijek slobodan da 
ode ili se vrati, baš kao vii ja." 

Mnogo su toga zanimljivoga vidjeli i doživjeli tijekom ovakvoga lutalačkoga života, ali 
svi su i dalje ostali potpuno obični, unatoč svim velikim stvarima koje su vidjeli i doživ- 
jeli u stranim zemljama. U početku im je bilo zanimljivo biti dijelom ovakvog cirkusa, ali 
nakon nekoliko tjedana svi su se strašno zamorili, pa su i doktor i svi ostali jedva čekali 
otići kući. 

Ali toliko je mnogo ljudi salijetalo mala kola i plaćalo šest penija kako bi mogli ući i vid- 
jeti gurnime-povuciga, da je doktor vrlo uskoro mogao prestati biti sajamski zabavljač. 

I jednoga lijepog dana, kada je sljez bio u punom cvatu, vrati se on natrag u Puddleby 
kao bogat čovjek, te nastavi živjeti u maloj kući s velikim vrtom. 


Stari hromi konj u staji bio je sretan što ga vidi, kao i lastavice koje su već napravile svoja 
gnijezda pod nadstrešnicom njegove kuće i već dobile mlade. I Dab-Dab je također bila 
sretna što se vratila u kuću koju je tako dobro poznavala - premda je trebalo strašno 
mnogo čistiti prašinu, a paučine je bilo posvuda. 

A nakon što je Đip otišao i pokazao svoju zlatnu ogrlicu umišljenom ovčaru u susjed- 
stvu, vratio se i počeo trčati po vrtu kao lud, tražeći kosti koje je tamo odavno zakopao i 

tjerajući štakore iz spremišta za alat, dok je Gic-Gic u kutu pored vrtnog zida iskopavao 
hren koji je narastao do visine od jednog metra. 

Doktor bi sjeo u stolicu ispred kočije. 

Vratio se i počeo trčati po vrtu kao lud. 


Doktor je otišao do mornara koji mu je posudio brod i kupio mu dva nova broda, kao i 
gumenu lutku za njegovu bebu, te platio trgovcu za hranu koju mu je posudio za puto- 
vanje u Afriku. Kupio je i drugi klavir, te u njega vratio bijele miševe - jer su se oni poža- 
lili da im je ladica komode neudobna. 


Čak i kad je do vrha novcem napunio svoju staru kasicu koja je stajala na polici u kuhinji 
- još uvijek mu je ostalo dosta novca, pa je morao nabaviti nove tri kasice, isto toliko ve- 
like, kako bi imao gdje spremiti ostatak. 

"Novac", reče on, "je užasna muka. Ali isto je lijepo kad oko njega ne treba brinuti." 

"Da", reče Dab-Dab koja si je podgrijavala čajne kolačiće. "Zbilja je tako!" 

A kada je opet došla zima i kada je snijeg napadao sve do kuhinjskog prozora, doktor i 
njegove životinje bi sjeli oko velike, tople vatre nakon večere, te bi im on na glas čitao iz 
svojih knjiga. 

A tamo daleko u Africi, prije nego što bi otišli na spavanje, majmuni bi čavrljali na pal- 
mama pod velikim žutim mjesecom i govorili jedan drugome: 


"Pitam se što dobri čovjek sada radi - tamo, u zemlji bijelog čovjeka! Mislite li da će se 
ikada vratiti?" 


A Polinezija bi zacvičala između lijana: 

"Mislim da hoće - vjerujem da hoće - nadam se da hoće!" 

A onda bi krokodil na njih zagroktao iz crnog blata u rijeci." 
"Ja sam SIGURAN da hoće! - Idite spavati!" 











eLektire.skole.hr 7 


Hugh Lofting: Priča o doktoru Dolittleu 








1 





s 
= 
so 

o 
2 

M 
td 
k- 
hk 

qw 








